TERBUKTI KINI AKTA 355 HANYALAH SANDIWARA DAN ALAT UNTUK MENANG
PILIHANRAYA

Apa nak dikata, segala-galanya makin terang dan nyata dan apa yang acapkali dikata sebagai sandiwara sebelum ini, nyata tidak dapat disembunyikan lagi.
Begitulah apa yang terzahir di penghujung cerita di sebalik permainan UMNO dan Pas dalam menjadikan Akta 355 sebagai alat dan geli-gelian untuk rakyat jelata.
Ketika Hadi Awang diberi laluan untuk membentangkan usul pindaan Akta 355 di Parlimen semalam dan kemudian Takiyuddin Hassan panjang lebar bangun menyokong, segala-galanya jadi anti-klimaks apabila Speaker, Pandikar Amin Haji Mulia menanggguhkan perbahasan seawal jam 4.00 petang untuk disambung ke sesi Parlimen seterusnya yang dijadual bermula 24 Julai akan datang.
Jika sehari sebelumnya, Parlimen bersidang selama 20 jam sehingga 5.00 pagi dengan terakhir berjaya meluluskan rang undang-undang cukai pelancongan, sebaliknya adalah amat memalukan Akta 355 yang berkait dengan kepentingan memartabatkan Islam telah ditamatkan pada jam 4.00 petang iaitu sebelum pun matahari tenggelam lagi.
Jika benar perundangan Islam ingin dibangun serta ditegak fan dijadikan kenyataan, kenapa tidak dibenarkan perbahasan dan seterusnya diikuti dengan pengundian?
Lebih menyerlahkan niat untuk menjadikan Akta 355 sebagai sandiwara politik ialah dengan tindakan Speaker yang membuat keputusan itu semata-mata kerana bangga itu adalah kuasa yang ada padanya, kemudian lantas bangun dan terus meninggalkan tempat duduknya.
Terlihat bahawa beliau tidak mampu terus mempamerkan wajah dan air muka lakonannya yang turut menjadi alat untuk menjayakan pementasan sandiwara Islam itu.
Kononnya ada Ahli Parlimen Pas yang menangis dan beberapa kali mengesat air mata kerana kejayaan Hadi membentangkan usul pindaan itu, malangnya pemimpin yang sama tidak berkata apa-apa, malah dilaporkan cuma tersenyum dengan tindakan Speaker menangguhkan perbahasan itu.
Tindakan pemimpin-pemimpin Pas tidak membantah apa yang dilakukan Speaker adalah sama ketika mereka cuma diam apabila minggu lalu Najib memungkiri janjinya untuk menjadikan Akta 355 sebagai usul kerajaan yang membolehkan ia lebih mudah untuk dilulus dan dikuatkuasakan sebagai rang undang-undang.
Bukankah sepatutnya mereka melompat dan memberontak apabila ia ditangguhkan yang bermakna usaha meletakkan perundangan Islam terus terbantut lagi?
Adakah Pas terlalu baik hati dan begitu toleransi terhadap UMNO dan kerajaan atau sikap itu memang sudah ada persetujuan bersama dan nilainya pula bukan percuma?
Dengan menangguhkan perbahasan ke sessi Parlimen akan datang yang bermula 24 Julai, ia tidak lain akan menjadikan Akta 355 terus dipanjangkan lagi sebagai alat sandiwara politik untuk tujuan memenangi pilihanraya.
Bermula sehari dua ini, Pas pasti akan naik ke pentas-pentas ceramah mendabik dada mengatakan perjuangan mereka untuk memartabatkan Islam sudah pun berjaya. Ia kononnya hanya menunggu masa untuk menjadi kenyataan dan dengan itu menyeru agar sokongan terus diberikan kepada mereka.
Muktamar Pas hujung bulan ini di Kedah pastilah juga meriah dengan perkara yang sama. Dalam masa yang sama, mereka yang didakwa cuba menghalang dan melengah-lengahkan pembentangan usul Hadi itu akan terus diperbesar-besarkan salah mereka.
Di pihak UMNO pula, tentunya Najib Razak yang kekal diselubungi dengan skandal kewangan terbesar dunia melalui 1MDB akan cuba digambarkan sebagai pemimpin yang amat cintakan perundangan Islam dan ingin menegakkan syiar Islam dengan iltizam yang tinggi serta mengalahkan semua Perdana Menteri yang ada sebelum ini.
UMNO yang dulunya dikata assabiyah dan ahli-ahlinya dikafirkan oleh Pas serta merta akan dijulang gambarannya sebagai sebuah parti yang sanggup bekerjasama atas nama Islam dan kepentingan ummah.
Hakikatnya, semua permainan ini adalah untuk kepentingan kuasa dan menang pilihanraya semata-mata. UMNO dan Pas kini sama-sama berpakat untuk membuatkan rakyat terus geli dengan menjadikan Islam sebagai alat permainan dan untuk mementaskan drama yang mereka saling bekerjasama.
Menangguhkan perbahasan Akta 355 sehingga ke penghujung Julai dan berlarutan sehingga Ogos apabila sessi Parlimen bermula, bermakna paling mungkin PRU 14 akan diadakan pada Ogos atau September tahun ini.
Akhirnya apabila Parlimen dibubarkan dan pilihanraya diadakan, perbahasan akan tertangguh lagi sehingga tidak tahu bila tarikhnya. Najib dan UMNO yang bimbang penolakan serta bantahan parti-parti komponen BN terhadap Akta 355 akhirnya berjaya mewujudkan suasana menang-menang iaitu BN tidak berpecah dan Pas dapat dijinakkan untuk terus bermusuh dengan semua parti dalam blok pembangkang serta kekal sendirian bagi pertandingan tiga penjuru benar-benar menjadi kenyataan.
Yang malang dan aib sebenarnya ialah Islam. Dulu Pas mengaku mereka berjuang atas nama Islam dan UMNO juga mengatakan merekalah penegak syiar-syiar Islam, meskipun didakwa assbiyah, taghut dan sebagainya.
Kini, kedua-duanya, UMNO dan PAS saling berpakat dan tolong-menolong dengan menjadikan Islam sebagai alat dan permainan, bukan untuk ditegakkan dan dijadikan syiar perundangan, sedang yang terserlah untuk dikejar tidak lain ialah kuasa dan kemewahan dunia.
(ShahbudinHusin 07/04/2017).

0

0

votes
Article Rating
Kongsikan artikel ini


WALAU NAMPAK MACAM BERJAYA, PAS SEKADAR PERKAKAS SAJA

Pengakuan Presiden MIC, Dr. S Subramanian bahawa pembentangan usul pindaan Akta 355 tanpa perbahasan dan pengundian oleh Hadi Awang di Parlimen semalam merupakan keputusan mesyuarat BN yang dicapai pada 29 Mac lalu, menyerlahkan lagi sandiwara yang dipentaskan sebenarnya sudah lama disiapkan skrip dan jalan ceritanya.
Bermakna juga, tindakan Speaker Parlimen, Pandikar Amin Haji Mulia menangguhkan sidang seawal jam 4.00 petang adalah sesuatu yang dirancang dan sekadar mengikut arahan.
Ia dengan sendirinya memperakukan bahawa yang merancang segala-galanya ialah BN dan Pas yang menjadi perlaksana hanyalah perkakas saja.
Tidak mungkin Pas tidak tahu atau tidak diberitahu mengenai semua perancangan yang berlaku itu.
Sebab itu, di sebalik sekian ramai yang mengecam keputusan Speaker menangguhkan perbahasan ke sidang Parlimen akan datang dan menjadikan isu Akta 355 terus tergantung untuk dijadikan bahan geli-gelian buat rakyat, dua pemimpin Pas tanpa sembunyi memberikan penghargaan kepada Pandikar.
Setiausaha Agung Pas, Takiyuddin Hassan mengucapkan terima kasih kepada Speaker kerana sudi memberi laluan kepada Akta 355 diusulkan untuk pindaan oleh Hadi, selain menganggap tindakan menangguhkan sidang adalah keputusan yang tepat.
Ketua Pemuda Pas, Nik Abduh Nik Aziz pula lebih dahsyat pujiannya dengan mendoakan Pandikar diberikan ganjaran tertinggi oleh Allah kerana membenarkan usul persendirian itu dapat dibentangkan akhirnya.
Berhubung tindakan Pandikar menangguhkan sidang, Nik Abduh hanya menyifatkannya sebagai kesilapan yang kurang 10 peratus nilainya, berbanding 100 peratus ketepatannya memberi laluan kepada usul tersebut dibentangkan oleh Hadi.
Mungkin kita banyak mendengar Pas bergembira dengan kejayaan usul persendirian Hadi itu berjaya dibentangkan, walaupun belum dibahaskan, belum tentu melalui proses pengundian dan belum pasti juga lulus untuk seterusnya diambil alih oleh pihak kerajaan, yang sebenar-benarnya menang ialah parti-parti komponen BN.
Sebagaimana mereka berjaya memaksa Najib membuat pusingan U daripada menjadikan pindaan Akta 355 sebagai usul kerajaan, parti-parti komponen BN sekali lagi berjaya membuatkan apa yang dibentangkan Hadi melalui usul persendirian sekadar sandiwara dan mainan saja.
Ia hanya untuk menyeronokkan Pas sambil mengikat sebelah kakinya untuk sentiasa menari bersama rentak UMNO dan BN, sedangkan hakikatnya Najib sedar beliau tidak mungkin membiarkan usul itu diluluskan kerana parti-parti komponen BN masih kekal dengan ugutan untuk meninggalkan kerajaan kiranya ia sampai ke tahap sedemikian.
Tahniah dan syabas kepada Pas, bukan saja kerana sedia jadi alat dan perkakas kepada Najib, UMNO dan BN, tetapi juga sebab merelakan agama ditunggang dan dipermain-mainkan untuk kepentingan politik dan kuasa, walhal yang akhirnya memeluk trofi kemenangan ialah MCA, MIC serta Gerakan.
(ShahbudinHusin 07/04/2017).

0

0

votes
Article Rating
Kongsikan artikel ini


HUJAH TAK JADI TENTANG AKTA 355

Di bawah ini adalah teks yang sudah disiapkan oleh Ahli Parlimen Parit Buntar, Dr. Mujahid Yusof Rawa untuk ucapan bahas kepada usul persendirian meminda Akta 355 oleh Ahli Parlimen Marang, Hadi Awang.
هَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنْكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ
[Surat An-Nahl 90]
‘Sesungguhnya Allah menyuruh kamu melakukan keadilan dan membuat kebaikan serta memberi bantuan pada keluarga terdekat dan anak yatim serta mencegah kamu dari keburukan, munkar dan melampai batas. Dia mengajar kamu semoga kamu mendapat peringatan’
Nabi bersabda: dari Abi Ya’la al Shaddad;
‘Sesungguhnya Allah telah menetapkan Ihsan atas segala sesuatu (yang kamu lakukan), jika kamu menamatkan nyawa binatang untuk disembelih maka berlaku ihsanlah (jangan siksakannya), dan jika kamu sembelih maka berlaku ihsanlah dengan sembelihan kamu, tajamkan pisau salah seorang kamu dan tenangkanlah sembelihannya (jgn siksakannya)’ (hadis riwyat muslim).
Sesungguhnya keadilan itu diiringi dengan sifat ihsan dan berbuat kebajikan. Al Quran membayangkan keperluan menegakkan keadilan melalui kaedah ihsan sebagaimana hari ini walau baik sekalipun sesuatu undang-undang ia mestilah melalui proses dan tertib secara demokrasi.
Walaupun hadis yang dipetik menyebut tentang perbuatan menyembelih binatang ternakan dengan ihsan, ia membawa pengajaran bahawa perintah Allah mestilah dijalankan secara tertib undang-undang mengikut kaedah dan proses yang diterima pada realiti sesebuah masyarakat dan negara. Sesuatu yang baik jika tidak kena cara dibawa boleh merosakkan kebaikan yang hendak dibawa apatah lagi jika ia dikaitkan dengan nama Islam. IS mendakwa membawa Syariat tetapi IS juga merosakkan nama Islam kerana kaedah dan caranya yang hilang sifat Ihsan.
Jangan terpedaya dengan nama dan label Islam, sebab itu dalam konteks perundangan, perbahasan secara bertanggungjawab kepada perlembagaan negara dan asas negara amat penting bagi memastikan hak Ihsan dipenuhi dalam hasrat kita menegakkan keadilan.
Tuan Speaker,
1. Saya ingin merakamkan syabas dan tahniah kepada Marang yang telah berjaya membentangkan dan memperincikan pindaan RUU 355 sebagai usul persendirian. Selama ini usul persendirian atau private members bill (PMB) belum pernah diberi peluang apatah lagi Marang diberi laluan 2 kali dan hanya pada kali ke 3 perincian dibuat pada majlis yang sama. Syabas pada satu kes yang jarang berlaku, semoga ia menjadi kes awalan pada kami yang lain untuk menggunakan PMB dalam membuat pindaan akta atau memperkenalkan akta baru yang lain.
2. Pindaan yang dihasratkan oleh Marang ialah berkenaan dengan Akta Mahkamah Syariah (Bidang Kuasa Jenayah) 1965. Marang berhasrat meningkatkan had hukuman dari ketetapan yang sedia ada kepada 100sebatan, 30 tahun penjara dan 100ribu denda. Had hukuman yang sedia ada ialah 6 sebatan, 3 tahun penjara dan RM5,000 denda. Sebagaimana yang telah ditegaskan oleh penyokong usul iaitu sahabat saya Kota Bharu, ini bukan kali pertama pindaan dibuat sejak diperkenalkan, sebanyak 2 kali pindaan dibuat iaitu 1984 dan 1989. Had hukuman paling awal ialah penjara 6 bulan penjara dan denda RM1000 tanpa hukuman sebatan.
3. Persoalan saya kepada Marang ialah mengapakah peningkatan dari tahap 6, 3, 5 sekarang dinaikan begitu drastik kepada maksimum100x sebatan , 30 tahun penjara, 100ribu denda? Kalau 100x sebatan syarie adalah patuh Al Quran bagaimana 30 tahun dan RM 100Ribu? Walaupun ia dalam bab Takzir (hukuman selain hudud) apa logiknya? Undang-undang Jenayah Syariah adalah kesalahan agama oleh seorang Muslim yang telah disenaraikan. Jika logiknya sekadar meningkatkan hukuman supaya lebih tinggi dari Mahkamah Majistret, sudahkah dibuat kajian keberkesanan yang sedia ada? Adakah ketidak berkesanan itu kepada had hukuman ataukah penguatkuasaan dan pendakwaan dan kurang aspek pendidikan?
Tuan Speaker
4. Amalan perundangan negara kita ialah Sivil dan undang Syariah, keterbatasan syariah adalah kerana beberapa sebab. Pertama Mahkamahnya adalah di bawah kuasa negeri yang diperuntukkan, kedua pesalahnya hanya untuk orang Islam dan ke tiga senarai jenayah syariah tidak boleh bertindih dengan jenayah sivil mengelakan double jeorpady ( dihukum dua undang dari kesalahan yang sama).
5. RUU 355 adalah doktrin menghadkan atau limitasi kuasa agar tidak dilihat bersaing tetapi masing-masing tidak boleh campurtangan, diselesaikan oleh Perkara 121(1A) yang jelas mengendalikan soal campurtangan. Walaupun ada kasus yang menguji keberkesanan perkara 121(1A), namun pemisahan kuasa itu wujud. Sudahkah dirujuk doktrin pemisahan dan persaingan hukuman dalam kerangka besar perundangan negara? Hal ini tidak dibangkitkan oleh pencadang dan penyokong dalam usul Marang.
6. Premis Marang hanyalah Syariah yang diperundangkan tanpa melihat kerangka besar perundangan negara dan undang-undang lain yang sepatutnya diteliti dan dirujuk kepada konsep besar Maqasid Syariah yang bebas bergerak dalam kerangka yang lebih besar.
7. Umpamanya dalam hal SOSMA, AKTA HASUTAN dll di mana sebahagian besarnya tidak menepati konsep keadilan dan kemanusian yang merupakan teras SYARIAH. Saya menyebut demikian kerana isu 355 ini dikatakan ianya adalah SYARIAH dan wajib disokong sedangkan akta lain yang jelas bercanggah dengan prinsip syariah tidak pula dianggap SYARIAH yang wajib disanggah. Obsesi pengikut dan penyokong syariah seolah menganggap 355 adalah segalanya adalah salah faham yang parah terhadap fahaman SYARIAH ISLAM sebenarnya.
Tan Sri Speaker
8. Saya tidak dapat mengelak menegur sebahagian kita yang gagal mendidik rakyat bagaimana sesebuah perundangan dibikin atau dipinda. Selain dari niat yang baik, sesuatu usaha perundangan perlu melalui proses konsultasi pihak pakar, pihak berkepentingan dan orang awam. Dalam proses itu tautan melalui dialog, forum yang melibatkan semua pihak amatlah penting. Lebih malang 355 ini kerana dibawa oleh Marang dan bukan kerajaan telah menimbulkan berbagai reaksi yang memburukkan niat yang baik. Kerana itu ada pihak yang mengambil kesempatan menjadikan 355 sebagai tunggangan politik dan tidak kurang telah melahirkan pentaksob kaum dan agama yang mengambil kesempatan.
9. Pada waktu yang sama golongan yang senantiasa mengaitkan Marang dan partinya dengan ‘hudud’ melahirkan penentangan yang tegar kepada RUU 355 sehingga sanggup membawa kes ini ke Mahkamah sebagai alasan ‘tidak berperlembagaan’ Bukankah ini menimbulkan konflik perundangan kerana Marang yang membawanya dan mungkin berbeza jika kerajaan sendiri yang mengusulkannya? Parlimen tidak boleh mengizinkan 355 yang baik ini menjadi polemik perundangan dan politik yang tidak berkesudahan.
10. Saya turut heran kenapa Ummo/BN sebagai kerajaan tidak membawa usul ini jika pemerkasaan mahkamah syariah adalah keperluannya, mengapa membiarkan usul Marang menjadi bahan politik? Agenda politik apa yang hendak dimenfaatkan? Tujuan politik Umno mendekati PAS kah atau tujuan melemahkan pembangkang? Saya tidak boleh membiarkan keperluan murni ini iaitu pemerkasaan mahkamah syariah diperalatkan sebegitu rupa malah cara dan kaedah media perdana memaparkannya adalah untuk tujuan politik Umno.
11. Bukti 355 dipolitikkan adalah jelas dalam ucapan Presiden Umno di PAU 2016. Timbalan Presiden Umno turut menyebut bahawa kerajaan akan adaptasi 355 usulan Marang. Parti komponen Sarawak menolaknya begitu juga MCA, MIC dll. Bukankah ini menimbulkan ketegangan politik? Apakah Umno/BN tidak tahu semua ini akan berlaku? Apa perjanjian sulit yang berlaku antara PAS dan Ummo? Akhirmya PM sebagai pengerusi BN menyatakan pendirian tidak mengambil usul Marang untuk dijadikan usul kerajaan.
13. Maka sahlah ia mainan politik Umno dan segala polemik akhirnya mengorbankan pemerkasaan mahkamah syariah kerana pihak berwajib dari kerajaan Umno/BN tidak akan mengambilnya untuk dibaca kali kedua sebagai RUU kerajaan. Perbahasan kita hari ini hanyalah sekadar ‘akademik’ yang sudah diketahui penyudahnya bahawa kerajaan tidak akan mengambilnya!
14. Jikalau kerajaan tidak ambil RUU 355 Marang untuk dijadikan urusan undang-undang kerajaan, tujuan apakah semua ini, setelah menimbulkan polemik politik di bawah sana? Bukankah ia niat politik dan tiada kena mengena dengan meningkatkan hukuman mahkamah syariah?
Tuan Speaker,
15. Dalam proses meminda perundangan 355 ini yang caca marba, ramai yang menjadi mangsa golongan TAKFIRI, iaitu sekelompok manusia yang kerjanya menghukum dan mengkafirkan orang Islam semata-mata kerana mengkritik cara RUU 355 dikendalikan. Begitu juga menggunakan institusi Mufti yang menulis bahawa MP Muslim wajib sokong usul ini. Bagi Mufti yang berpandangan usul 355 ini wajib dibahas dahulu untuk meneliti dan memperincikannya dituduh pula Mufti ini dengan berbagai tuduhan. Malangnya institusi mufti diheret sebegitu rupa.
16. Oleh kerana itu, sudah tiba masanya jika isu pentadbiran Islam dan mahkamah syariah mahu diperkasakan sebagaimana disarankan oleh TYDPA dalam titah Baginda, sayugia pihak Parlimen yang mulia ini menubuhkan jawatankuasa khas RUU 355 untuk diteliti dan dinilai serta diperincikan secara holistik bukan sahaja dari sudut peningkatan hukuman tetapi juga meningkatkan kecekapan pentadbiran dan gaji-gaji hakim mahkamah syariah serta pegawainya dan meningkatkan tahap profesionalisma penguatkuasaan dan pendakwaan.
17. Jawatankuasa khas (select commitee) ini hendaklah dibentuk merentas kepartian dan inklusif dari MP bukan Islam juga agar proses pemerkasaan Mahkamah Syariah berlaku secara telus. Pada waktu sama jawatankuasa ini hendaklah melibatkan institusi mahkamah syariah bagi membuat kajian menyeluruh bagi memenuhi kehendak memperkasakan mahkamah dan pentadbiran Islam di Malaysia mengikut perlembagaan persekutan. Hanya dengan kesungguhan ini barulah Mahkamah Syariah akan dilihat terhormat dan bukan sekadar bahan dagangan politik murahan untuk tujuan politik sempit. Saya dan rakan saya Kota Raja dari AMANAH telah mengusulkan bawah peraturan 27(3) tentang semua ini pada sidang lalu dan sidang kali ini sebagai komitmen kami dan keseriusan kami pada isu ini.
Akhirnya Tuan Speaker
Usul Marang dalam pindaan RUU 355 ini mohon diperincikan dalam jawatankuasa khas parlimen dan hendaklah menggunakan proses sepatutnya yang bebas tujuan politik serta diserahkan kepada kerajaan untuk dibentang secara tertib.
Semoga tanggungungjawab kita sebagai penggubal undang-undang melepasi sentimen dan emosi politik..
Parit Buntar mohon mencadang…Terimakasih.
Ulasan blog –
Semalam ada yang tidak senang hati apabila blog ini menyiarkan hujah orang yang sudah meninggal dunia sebagai paparannya. Mereka nampaknya lupa bahawa Takiyuddin Hassan, Ahli Parlimen Kota Bharu ketika menyokong juga memetik nama orang yang sudah meninggal dunia iaitu Allahyarham Tun Abdul Rahman Yaakob dari Sarawak yang mula-mula membentangkan Akta 355 pada tahun 1965 sebagai sandaran kepada seruan bahawa Ahli-Ahli Parlimen Sarawak seharusnya berbangga dan tidak menolak terhadap  akta yang diusulkan untuk pindaan oleh Hadi Awang melalui usul persendiriannya.
Kali ini, disiarkan pula “hujah tak jadi”  daripada Ahli Parlimen Parit Buntar, Dr. Mujahid Yusof Rawa yang sebenarnya sudah pun menyediakan teks ucapannya untuk berbahas berkenaan Akta 355 itu, malangnya tidak kesampaian kerana Speaker kononnya tidak mahu jadi “bloody fool” serta ingin banyak rehat lantaran tidak cukup tidur pada hari sebelumnya.
Ada terlihat Dr. Mujahid yang kini bersama Amanah menentang Akta 355?
Malah, terlihat beberapa cadangan untuk menambah-baik lagi pindaan tersebut telah dilontarkan oleh beliau dalam ucapan bahasnya.
Mudah-mudahan akhirnya, mereka yang suka dan hanya tahu menghukum, sedikit demi sedikit akan mendapat taufik dan hidayah daripada Allah.
(ShahbudinHusin 09/04/2017)

0

0

votes
Article Rating
Kongsikan artikel ini


MENGIMBAS KEMBALI UCAPAN ALMARHUM NIK AZIZ MENOLAK PINDAAN AKTA 355
PADA 1984

Berikut adalah teks ucapan perbahasan oleh Almarhum Nik Abdul Aziz Nik Mat ketika membahaskan Pindaan Akta Mahkamah Syariah (Bidang Kuasa Jenayah) 1965 di Parlimen pada 11 Oktober 1984, Jam 4.48 ptg.
Tuan Yang di-Pertua,
Berhubung dengan Rang Undang-undang yang dikemukakan sekarang iaitu Rang Undang-undang Pindaan seksyen 2 Akta 23 tahun 1965, saya ingin menyebut sedikit pendahuluan iaitu bahawa Islam sebagai satu cara hidup yang dikemukakan oleh Tuhan yang sama dengan Tuhan yang mencipta manusia. Islam itu telah mengadakan kaedah- kaedah untuk menjaga keselamatan kira manusia.
Di antara kaedah-kaedah dan peraturan yang diciptanya ialah denda dan hukuman yang mesti dikenakan ke atas hamba-hambaNya yang bersalah. Bersalah mengikut nilai dan kaca mata ajaran Allah dan syariatnya. Mengikut Islam maka denda dan pembalasan yang dikena ke atas pesalah itu adalah dibahagi dua.
Satu diberi nama “al-hudud”, yang kedua diberi nama “al-takzirat”,
“Al-hudud” bererti hukuman yang ditetap oleh Allah dan Rasulnya dan dia merupakan perintah tetap yang mesti dipatuhi, tak ada siapa yang boleh berdalih dan berdolak dalik kerana kuasaNya yang mutlak sebagai pencipta ataupun Al-khaliq maka kita sekelian bersama isi alam yang kena jadi dan kena cipta ini tidak ada pilihan lain kecuali terima dan patuh kerana kita menjadi hak kepunyaanNya. Dia berhak menghukum dan memerintah ke atas kita apa sahaja hukuman yang ditentukanNya.
Yang satu lagi yang diberi nama al-takzir iaitu hukuman-hukuman yang Allah berikan kita peluang untuk mengurus dan mengaturnya sendiri asalkan tidak lari dari tujuan mengawal dan menjaga muslihat lima perkara yang telah ditetapkan, iaitu akal fikiran, nasab atau titih barih, harta benda, agama dan maruah atau disebut air muka.
Tuan Yang di-Pertua,
Saya katakan mukadimah ini sebagai mukadimah penting sebagai melahirkan tidak setuju saya yang amat sangat terhadap ucapan yang dikemukakan oleh Yang Berhormat Timbalan Menteri di Jabatan Perdana Menteri sewaktu membentangkan Rang ini.
Beliau menyebut di halaman 68, walaupun Kerajaan sentiasa mengambil langkah-langkah untuk menyekat kejadian jenayah di kalangan orang-orang Islam melalui usaha-usaha agama seperti dakwah, ceramah-ceramah agama dan penerangan-penerangan berhubung dengan Agama Islam, namun kes-kes kesalahan jenayah terus berlaku.
Dari kata-kata itu bolehlah difahamkan bahawa kerja mendenda dan menjatuhkan hukuman ke atas pesalah itu bukan usaha agama bahkan yang disebut sebagai usaha agama itu hanya berkisar di atas dakwah, ceramah dan penerangan- penerangan berhubung dengan agama.
Sedangkan menjatuhkan denda dan hukuman juga adalah agama sepertimana yang disebut sekejap tadi.
Tuan Yang di-Pertua,
Rang pindaan yang kita bahaskan ini walaupun tidak disenaraikan butir-butir jenayah dan kesalahan yang akan dipergunakan Rang ini untuknya tetapi pada hemat saya tentunya terdiri dari hanya denda-denda kesalahan-kesalahan yang termasuk dalam lingkaran altakzir sahaja, bukan al-hudud yang tidak boleh dipinda-pinda itu sekalipun negara kita masih meminda-mindanya.
Tuan Yang di-Pertua,
Mengikut apa yang diketahui umum bahawa mana- mana kesalahan atau jenayah itu tidak akan dapat disekat dan tidak akan dapat dihapuskan dengan hanya penggunaan undang-undang sahaja kecuali serentak dengan itu disertakan sama usaha-usaha untuk menyekat dan menghapus semua sumber-sumber yang dikira boleh menjadi punca bagi berlakunya kesalahan dan jenayah tadi kerana Islam itu sendiri bergerak secara “syumul” sepertimana yang kita lakukan ke atas penghisap- penghisap dadah, dengan erti bukan sahaja orang yang menghisap dadah itu kita kenakan hukuman berat sampai mati, tetapi kita kenakan juga ke atas yang mengedar dan memproses dadah ataupun sebagainya, mereka pun kita kenakan hukuman berat juga sampai mati.
Lepas itu kalau juga berlaku, bolehlah disebut luar dari ikhtiar kita. Begitu jugalah keadaan kita sekarang, kesalahan khalwat, rogol, mengajar ilmu salah dan sebagainya selagi undang-undang sahaja kita pindakan dan hukuman sahaja yang kita beratberatkan, tetapi punca khalwat dan berdua-duaan secara bebas seperti yang ada semakin ketara wujudnya sekarang melalui perfileman, persuratan, nyanyi-nyanyian yang mengandungi senikata yang menghairah tambahan pula dengan video-video lucah, selagi punca-punca dan sumber-sumber kesalahan ini tidak dipinda selaras dengan pindaan Rang Undang-undang ini maka kejayaan yang diharap-harapkan adalah kabur dan tidak akan sampai ke mana-mana.
Untuk mencegah ajaran-ajaran palsu dan ilmu salah misalnya terdapat negeri-negeri yang tidak membenar langsung pensyarah-pensyarah agama yang bukan sebulu untuk memberi syarahan agama ditempatnya walaupun mereka datang dengan nama kumpulan yang dikenali tidak melibatkan diri dengan mana-mana pertubuhan yang diragui.
Akhirnya rakyat setempat terpaksa hidup dalam masyarakat terkurung dan dengan sendirinya mereka akan senang sahaja menerima apa sahaja ajaran didedah dan diajarkan kepada mereka walaupun gurunya mendakwa dirinya sebagai “Saidina Ali” atau wali Allah dan sebagainya.
Saya minta supaya dibebaskan rakyat dari sekatan-sekatan mencari ilmu, berilah peluang kepada mereka mendengar, mengkaji dan bersoal jawab dengan mana-mana pensyarah, mana-mana penceramah yang berlandaskan Quran dan Hadis dengan sepenuhnya kerana itulah sahaja ajaran yang sebenar.
Kalau peluang yang begini masih dikenakan syarat-syarat yang ketat di bawah bermacam-macam nama dan istilah maka kesan dari undang-undang ini bukan sahaja tidak sampai ke mana-mana tetapi tambah menebalkan lagi kurungan dan pemisahan di antara masyarakat dan aktiviti ilmiah yang sebenar.
Tuan Yang di-Pertua,
Akhir kata saya minta dengan pindaan-pindaan seperti ini tidaklah hanya setakat atau sekadar membawa taraf Mahkamah- mahkamah Syariah yang ada sekarang akan setanding dengan Mahkamah-mahkamah Majistret sepertimana kenyataan yang dibuat oleh pembentang Rang ini tetapi sepatutnya Yang Berhormat itu membuat kenyataan bahawa pindaan ini boleh menyatukan dua jenis kehakiman yang sedang berjalan sekarang, sivil dan syariah supaya menjadi satu corak kehakiman sahaja iaitu syariatullah sahaja.
Sekian terima kasih.
Ulasan Blog –
Dalam ucapan tersebut dapatlah difahami bahawa asas penolakan Almarhum Nik Aziz terhadap pindaan Akta 355 ketika itu ialah kerana hukuman yang dicadangkan dalam pindaan itu tidak mencapai hukuman yang diperuntukkan dalam Islam.
Soalnya, apakah hukuman yang dicadangkan kali ini sudah menepati kehendak Islam?
Adakah di dalam Islam, misalnya hukuman denda RM100 ribu?
Dalam masa yang sama, jika diperhatikan dalam pembentangan Hadi dan ucapan menyokong oleh Takiyuddin, kedua-duanya juga menyebut bahawa pindaan yang dicadangkan bukan hudud, sebaliknya hanya untuk menaikkan taraf Mahkamah Syariah sahaja.
Jadi, kenapa ada yang kecoh-kecoh dan mengaitkannya dengan rosak iman, gugur akidah, puasa sembahyang tak diterima jika menolaknya Akta 355 itu?
Lagi pun, pastikah juga UMNO akan menyokong dan mengundi usul Hadi itu kerana untuk membentangkannya pun mereka perlu memohon konsensus daripada parti-parti komponen BN terlebih dahulu, apakah untuk mengundi nanti mereka tidak perlu mendapatkan konsensus yang sama?
(ShahbudinHusin 08/04/2017).

0

0

votes
Article Rating
Kongsikan artikel ini


RAFIZI PERLU BUAT PENDEDAHAN SEBELUM MUKTAMAR PAS 28 APRIL

Selepas Akta 355 semakin disedari tidak lebih sekadar alat permainan kerana ia hanya dibentang separuh jalan dan sengaja dibiarkan tergantung sehingga Julai dan Ogos depan, perkara yang paling ditunggu-tunggu ramai sekarang tentunya mengenai pendedahan Rafizi Ramli tentang adanya individu yang rapat dengan pemimpin Pas turut menerima dana 1MDB daripada Najib Razak.
Rafizi, malah berjanji akan mendedahkan nama individu tersebut dalam minggu-minggu seterusnya, malah mengatakan ia juga dalam pengetahuan SPRM.
Selepas Sarawak Report dan Husam Musa membuat pendedahan tentang Pas dan menerima wang tunai daripada Najib dan sehingga ini tertangguh-tangguh lagi untuk diambil tindakan saman terhadap kedua-dua pihak itu, Rafizi menjadi pihak yang ketiga berbuat demikian.
Menelusuri rekod Rafizi dalam membuat pendedahan sebelum ini, Pas seharusnya berjaga-jaga dan wajar mula berasa bimbang. Rafizi tidak akan bercakap jika tiada fakta atau bukti dalam tangannya.
Lihat bagaimana beliau mendedahkan mengenai lembu NFC yang dikaitkan dengan Shahrizat Jalil dan pembelian kondo daripada dananya, 1MDB, perbelanjaan majlis pertunangan anak perempuan Najib, kemewahan Rosmah Mansor dan pelbagai lagi.
Jika dapat didedahkan bukti mereka yang rapat dengan pemimpin Pas tiba-tiba menerima wang yang banyak daripada Najib, ia sudah tentu merupakan malapetaka yang amat memalukan. Tujuan dan niat wang tersebut diberikan akan menimbulkan banyak persoalan.
Tidak mungkin individu terbabit menerima wang tanpa sebab daripada Najib dan tidak mungkin juga Najib suka-suka hari bersikap murah hati.
Dalam hal ini, Rafizi wajar menimbang untuk membuat pendedahan tersebut sebelum Muktamar Pas yang akan berlangsung pada 28 April ini. Ia bagi tujuan mencelikkan ahli dan perwakilan Pas seluruh negara yang akan memilih barisan kepimpinan terbarunya dalam muktamar di Kedah itu nanti.
Menjelang muktamar ini, pimpinan Pas sedang bernyanyi-nyanyi gembira dengan kejayaan usul persendirian Hadi berjaya dibentangkan seolah-olah ia merupakan kemenangan besar yang pasti syurga sebagai habuannya.
Walaupun amat mudah untuk difahami realiti dan permainannya, mereka enggan menerima hakikat bahawa tindakan membiarkan Akta 355 terus tergantung tidak lain kerana Najib jelas tersepit dan berada dalam dilema antara mengharapkan sokongan Pas dengan kehilangan kepercayaan rakan-rakan komponen BN sendiri.
Dengan terus membiarkan ia tergantung, kemungkinan pilihanraya akan diadakan sebelum sidang Parlimen 24 Julai akan datang atau mungkin juga perbahasan akan terus ditangguhkan lagi untuk memberi laluan pilihanraya diadakan dahulu. Yang jelas, Najib tidak mungkin berani sampai ke peringkat berlakunya perbahasan dan pengundian.
Jadi, mengadakan pilihanraya sebelum perbahasan adalah jalan selamat bagi Najib untuk mendapatkan sokongan Pas dan dalam masa yang sama tidak hilang kepercayaan daripada rakan-rakan komponen BN.
Tetapi, jika Rafizi dapat menyegerakan pendedahannya yang ditunggu-tunggu itu, Pas akan mati langkah dibuatnya. Hubungan mesra dan berkawan baik dengan Najib serta tidak tidak lagi memusuhi UMNO, ada makna rupa-rupanya.
Bagi pemimpin dan parti yang mengaku memperjuangkan Islam, berkawan dan berdamping dengan pencuri, penyamun serta kleptorat saja sudah dianggap sesuatu yang janggal serta durjana, apa lagi jika terbukti turut selesa dan tidak merasa berdosa menerima wang daripada mereka.
Ia akan menyerlahkan bahawa di sebalik bait-bait kata perjuangan dan cemuhan kepada mereka yang mempertikaikan Akta 355 seperti gugur akidah, puasa dan sembahyang tak diterima serta layak ditanam dijirat Cina, syurga dunia nyata lebih memukau dan menggoda untuk ditolak begitu saja.
Setidak-tidaknya pendedahan Rafizi yang ditunggu-tunggu itu adalah satu sumbangan untuk menyelamatkan negara ini daripada golongan yang pandai menjual bangsa dan menggadai agama daripada terus bermaharajalela serta berkuasa.
(ShahbudinHusin 08/04/2017)

0

0

votes
Article Rating
Kongsikan artikel ini


YA TUHAN, BERIKANLAH KESIHATAN DAN PANJANG UMUR BUAT TUN MAHATHIR

“Saya menerima hakikat saya akan mati dan meninggalkan semua perkara ini kepada orang lain. Itu adalah perkara yang biasa berlaku. Anda sudah tua dan anda akan mati. Saya pasti ramai yang berharap saya mati sekarang.
“Tetapi, selagi masih hidup, saya akan menjadi duri dalam daging kepada orang lain. Saya tidak peduli.”
Petikan diatas adalah antara kata-kata yang dilafazkan oleh Tun Mahathir Mohamad dalam interbiunya  dengan sebuah portal berita, dua tiga hari yang lalu.
Tun Mahathir kini sudah menjangkau usia 92 tahun, tetapi semangat, azam, usaha dan kesungguhannya untuk menyingkirkan Najib Razak, mengalahkan UMNO dan BN, kadangkala tak terlawan oleh pemimpin lain yang lebih muda daripadanya.
Dalam seminggu, empat atau lima hari jadualnya ialah memenuhi program ceramah dan bertemu rakyat di luar ibu kota. Jika berada di Kuala Lumpur dan tidak ke mana-mana pula, pagi-pagi lagi beliau sudah berada di pejabat dan bertemu dengan ramai orang atau kumpulan yang kebanyakannya adalah berkaitan isu politik dan kenegaraan atau menyampaikan mesej perlunya Najib Razak disingkirkan dengan segera.
Apa yang Tun Mahathir lakukan dalam usahanya untuk menyingkirkan Najib dan menyelamatkan Malaysia harus diakui sedang berada di landasan yang betul sekarang ini. Sambutan hangat kepada program-program yang dihadirinya menyerlahkan hakikat bahawa rakyat mahukan perubahan dan percaya sentuhan beliau mampu membawa kembali keceriaan kepada rakyat dan negara.
Apatah lagi, setelah Anwar Ibrahim berada di penjara, Tun Mahathirlah kini yang tinggal sebagai harapan dan pergantungan kepada perubahan. Bayangkan jika tiada Tun Mahathir mengepalai perjuangan ketika ini sedangkan di waktu yang sama  Anwar di penjara dan Pas yang diharap berjuang atas nama Islam, tetapi sudah kabur dalam menilai antara kebenaran dan kepalsuan, antara derma dan samunan serta antara warna putih dan warna hitam.
Selain itu, berdasarkan pelbagai beban dan kesusahan yang dihadapi rakyat, rakyat semakin percaya bahawa hanya perubahan kepimpinan boleh memulihkan segala-galanya. Sebaliknya, jika yang ada menerajui negara sekarang terus kekal, bukan saja kesusahan rakyat akan berterusan, yang paling dibimbangi ialah kerakusan pemimpin melakukan rasuah, penyelewengan serta samunan turut meningkat tanpa kawalan dan segan silu lagi.
Akhirnya, hanya kekayaan dan kemewahan pemimpin yang terserlah, manakala rakyat terus miskin dan susah.
Ketakutan Najib sendiri adalah Tun Mahathir. Kiranya Najib tiada rasa gentar, beliau pasti sudah lama membubarkan Parlimen dan memanggil pilihanraya diadakan. Najib kini sedar pengaruh Tun Mahathir, di samping beban kepimpinannya yang menyusahkan rakyat, adalah hakikat yang harus diterima dengan rasa pahit oleh hati kecilnya.
Dalam melengah-lengahkan pembubaran Parlimen, ia bukan saja bertujuan agar Najib dapat berkuasa dengan lebih lama, tetapi tentunya juga sebagaimana disebut Tun Mahathir dalam petikan interbiunya, “saya pasti ramai yang berharap saya akan mati sekarang.”
Sekiranya Tun Mahathir sudah tiada atau dipanggil mengadap Tuhan dalam waktu terdekat ini , di sebalik mungkin ada di antara mereka tiba-tiba turut bersedih di depan kita, di hati mereka mungkin gembira bukan kepalang dibuatnya.
Ketiadaan Tun Mahathir, sementara Anwar masih di penjara dan Pas sudah terlekat dek gula-gula, adalah rahmat besar buat mereka untuk terus kekal berkuasa.
Tun Mahathir bukan saja gigih, bersungguh dalam usahanya dan masih berpengaruh, malah sedang berusaha menyatukan Pakatan Harapan dengan idea satu logo dan satu manifesto untuk menyaingi dan mengalahkan BN. Ia adalah kejayaan parti-parti pembangkang kiranya dapat direalisasikan.
Beliau juga mempunyai kemampuan memberi kefahaman yang mudah diterima umum mengenai pelbagai masalah dan skandal yang berlaku dalam negara, khususnya yang melibatkan kerakusan Najib mengendalikan kuasa.
Sehingga PRU 14 diadakan, harapan kita tidak lain ialah agar Tun Mahathir sentiasa sihat, dipanjangkan umur dan terus diberikan kekuatan yang berpanjangan dalam usahanya melakukan perubahan bagi kebaikan rakyat dan negara ini, meskipun tidak dinafikan ada yang mengharapkan beliau segera pergi meninggalkan kita.
Selagi kita cintakan negara ini dan tidak mahu melihat anak cucu ditimpa bala kesusahan, kita tentunya tidak sanggup kehilangan Tun Mahathir sebelum waktunya. Lagi pula, penyelewengan dan salah guna kuasa yang sudah menjadi sebutan di seluruh dunia tiada ubatnya, kecuali petualangnya disingkir dengan segera.
Menjangkau usia 92 tahun dan barangkali sedar usianya tidak lagi berbaki lama, selain kepuasan bagi Tun Mahathir, tetapi juga tentunya merupakan kelegaan bagi majoriti rakyat kiranya kejatuhan Najib, UMNO dan BN dapat disaksikan sendiri terlebih dahulu sebelum pemergiannya mengadap Tuhan Yang Esa.
(ShahbudinHusin 09/04/2017).

0

0

votes
Article Rating
Kongsikan artikel ini


APA… HANYA SEKALI TOK GURU SEBUT PERKATAAN 1MDB? SEDIAKAH PAS BUAT
AKUAN BERSUMPAH JUGA?

Saya memerhatikan gelagat pimpinan Umno dan jentera propaganda mereka lintang pukang menyerang saya apabila saya menimbulkan isu dana 1MDB yang dipindahkan dari akaun peribadi Dato’ Seri Najib Tun Razak dan sampai kepada seorang tokoh yang rapat dengan pimpinan PAS.
Ahli Parlimen Kuala Selangor, YB Dato’ Irmohizam  Ibrahim mengeluarkan kenyataan menyerang saya kononnya menaburkan “fitnah”.
Lebih menarik, serangan pertama terhadap saya ialah dari Raja Petra Kamaruddin, pelarian politik yang lari dari undang-undang negara dan berselindung dengan hidup yang mewah di Manchester, United Kingdom. Seperti biasa, Raja Petra menerbalikkan isu yang saya timbulkan dengan menuduh saya menerima RM20 juta dari seorang yang bernama John Soh.
Berita temberang dari Raja Petra selama ini tidak dihiraukan oleh orang terpelajar dan pengundi atas pagar, sebab itu saya tidak pernah melayan Raja Petra sebelum ini. Saya cukup kenal perangai Raja Petra kerana semasa beliau mengendalikan laman “Free Anwar Campaign”, saya adalah pengendali laman itu yang kedua sebagai langkah kelangsungan jika beliau ditahan. Saya jugalah orang yang mengusahakan agar dua orang anak lelakinya dipindahkan ke United Kingdom dan kami (reformis Malaysia di UK ketika itu) sama-sama menjaga dan membiayai anak-anak Raja Petra pada ketika itu.
Tetapi sementara berita Raja Petra itu tidak perlu dipedulikan, arah serangan Raja Petra itu menggambarkan strategi propaganda penyokong Dato’ Seri Najib kerana umum mengetahui Raja Petra menerima arahan dari penyokong Dato’ Seri Najib.
Apabila Raja Petra lebih cepat menyerang saya dari pimpinan PAS sendiri memberi reaksi kepada isu yang saya timbulkan, itu mengesahkan bahawa UMNO-lah yang paling bimbang jika saya buktikan kelak bahawa memang benar ada wang 1MDB dari akaun peribadi Najib yang akhirnya sampai kepada tokoh yang rapat dengan pimpinan PAS. Ini kerana strategi “memegang” PAS adalah satu-satunya strategi yang Najib ada untuk kekal berkuasa.
Strategi “memegang” PAS ini juga yang mengekalkan Najib sebagai presiden UMNO kerana pimpinan-pimpinan Bahagian UMNO (yang ramainya adalah wakil rakyat) cukup menyokong strategi pertandingan 3 penjuru yang dibawa Najib kerana mereka yakin itu akan memberi kemenangan mudah kepada mereka dalam keadaan mereka (dan UMNO) cukup tidak popular. Bagi mereka, pemimpin UMNO yang boleh menjamin perut mereka kekal kenyang, itulah pemimpin yang wajar dikekalkan.
Sebab itu mendedahkan muslihat Najib “memegang” PAS melalui RUU355 ini cukup penting kerana RUU355 telah disalahgunakan untuk mengekalkan kekuasaan Najib. Tindakan menghalang perbahasan di Parlimen bertujuan mempengaruhi penyokong PAS dan pengundi atas pagar kononnya Pakatan Harapan anti Islam kerana mengikut telunjuk DAP.
Buktinya dalam 3 hari lepas, serangan yang mengkafirkan saya dan menuduh saya penentang Islam menghujani saya di laman Facebook saya dan Twitter. Saya sedikit pun tidak terkesan kerana saya tahu jumlah yang bersetuju dengan saya (melalui “like” dan “share”) adalah jauh lebih tinggi berbanding pentaksub yang memaki hamun berkali-kali secara berjemaah di ruang komen.
Namun pimpinan PAS sepatutnya sedar mereka sudah terperangkap sekali lagi dengan muslihat Najib. Apabila pengundi atas pagar melihat sendiri ghairahnya penyokong akar umbi PAS mengkafirkan saya dan mengulangi fitnah yang dimulakan oleh UMNO (misalnya menidakkan skandal NFC seolah-olah keluarga Shahrizat Jalil tidak pernah membeli kondominium dengan wang rakyat), pengundi atas pagar akan melihat UMNO dan PAS kini sudah tidak banyak berbeza: mereka sudah senada.
Itulah kehendak Najib dan muslihatnya: supaya PAS terkalih dan tidak memberi tumpuan kepada isu yang lebih besar mudharatnya kepada rakyat iaitu skandal 1MDB dan kesan kewangannya kepada rakyat, dengan menjadi parti satu isu iaitu RUU355 semata-mata.
Sebab itu semakan saya kepada semua ucapan YB Marang di Parlimen sejak Parlimen ini dibuka selepas PRU13 menunjukkan YB Marang hanya pernah menyebut perkataan 1MDB sekali sahaja. Saya sertakan di dalam Lampiran analisa ucapan YB Marang di Parlimen sejak Jun 2013 sehingga kini untuk menunjukkan bagaimana beliau seolah-olah mengelak dari memberi komen kepada isu 1MDB.
Setelah hampir 4 tahun bersidang dan Parlimen ini kian sampai ke penghujungnya, YB Marang hanya pernah menyebut 1MDB hanya sekali sahaja sedangkan punca utama masalah negara sejak tahun 2011 lagi adalah 1MDB.
Akibat sikap YB Marang yang tidak mahu menyentuh isu 1MDB yang disabitkan dengan Najib ini, UMNO nampak yakin menang dalam PRU14 sedangkan ia berada pada tahap paling tidak popular sejak 1946 lagi.
Saya akan mendedahkan nama tokoh yang menerima dana 1MDB dari akaun Dato’ Seri Najib yang disiasat oleh SPRM itu dalam masa terdekat.
Mengenai serangan media propaganda dan blogger UMNO seperti Raja Petra konon saya menerima RM20 juta dari seorang tokoh Cina, saya hanya perlu memberi reaksi berikut:
1. Jika saya menerima dana itu, saya telah lama ditangkap oleh polis dan SPRM kerana ada bukti saya menerima rasuah.
2. Harta saya diisytiharkan secara telus setiap tahun yang menunjukkan simpanan saya semakin sedikit. Harta saya tidak pernah mencecah RM20 juta seperti yang difitnahkan oleh Raja Petra.
3. Saya akan membuat akuan berkanun minggu ini menafikan pernah menerima apa-apa wang dari sesiapa seperti yang dituduh oleh Raja Petra. Jika penafian melalui akuan berkanun itu tidak benar, pihak berkuasa boleh menahan saya serta merta dan didakwa kerana melanggar Akta Akuan Berkanun
RAFIZI RAML
AHLI PARLIMEN PANDAN
NAIB PRESIDEN KEADILAN.
Ulasan blog –
 Aduhhh….hanya sekali? Anak saya yang berusia belasan tahun pun sudah berkali-kali bertanya tentang 1MDB?
Terasa amat malang dan sedih membaca pendedahan Rafizi Ramli bahawa Hadi Awang hanya sekali pernah menyebut perkataan 1MDB di Parlimen. Ketika seluruh dunia berulang kali mendedahkan penyelewengan dan salah laku berkaitan syarikat pelaburan yang ditubuhkan Najib Razak itu, Hadi seolah-olah tidak tersentuh langsung dengannya.
Berapa kali pula Hadi pernah menyebut perkataan 1MDB dalam ceramah, mesyuarat atau perbincangan bersama pimpinan Pas?
Adakah mungkin hanya sekali dua saja atau barangkali tidak pernah langsung menyebutnya?
Apakah Hadi tidak nampak apa yang sedang berlaku, tidak faham mengenainya atau ada sesuatu perkara lain yang menyekat mulut dan lidahnya daripada turut sama berbicara mengenai 1MDB?
Sepertimana yang dilaporkan bahawa Rafizi akan mendedahkan nama individu yang rapat dengan pemimpin Pas yang pernah menerima dana 1MDB daripada Najib pada minggu ini,  dalam kemelut yang sedang berterusan ini, ia adalah langkah yang sebaik-baiknya dan tepat sekali.
Rafizi tidak perlu lagi menyimpan lama-lama rahsia yang ada padanya itu.
Dalam pada itu, ada juga yang berkata, kenapa Rafizi tidak segera menyaman pihak yang menuduhnya ada menerima wang RM20 juta?
Sebenarnya, tindakan Rafizi mahu membuat akuan bersumpah menafikan perkara itu sudah memadai kerana orang yang menuduhnya itu hanyalah penulis pelarian dan tidak pun berani tinggal di negara ini untuk berdepan dengan realiti.
Soalnya, adakah pemimpin Pas, sementara dituduh oleh Sarawak Report, Husam Musa dan tidak lama lagi didedahkan oleh Rafizi berkaitan menerima dana daripada Najib atau bersumberkan 1MDB, setidak-tidaknya turut berani membuat akuan bersumpah juga di sebalik khabar mahu mengambil tindakan undang-undang yang sehingga kini belum lagi menjadi kenyataan atau sekadar acah-acah saja?
(ShahbudinHusin 10/04/2017)
.

0

0

votes
Article Rating
Kongsikan artikel ini


PILIHANRAYA SEBELUM PUASA?

Bukanlah  sesuatu yang biasa bagi Najib Razak memberi penghargaan dan ucapan syabas kepada Ahli-Ahli Parlimen BN apabila sesuatu sessi Parlimen berakhir.
Lazimnya memang tiada ucapan khusus sebegitu diberikan setiap kali sidang berakhir, tambahan lagi memang  itu tugas utama Ahli-Ahli Parlimen selama ini.
Tetapi, melalui blognya lewat semalam, Najib memberi penghargaan khusus kepada Ahli-Ahli Parlimen BN yang dianggapnya komited bersidang selama 20 hari dengan menyaksikan 13 rang undang-undang dapat diluluskan.
Kata beliau, sessi Parlimen BN kali ini amat produktif dan bermakna kerana Ahli-Ahli Parlimen BN telah mendengar denyut nadi dan keperluan rakyat.
Saya ambil peluang ini untuk mengucapkan syabas kepada semua wakil rakyat BN kerana mendengar denyut nadi dan keperluan rakyat. Terus usaha, katanya.
Apakah makna ucapan penghargaan dan syabas Najib itu?
Adakah ini bermakna sessi Parlimen yang berakhir 6 April lalu adalah sidang yang terakhir dan dalam waktu yang terdekat ini Parlimen akan dibubarkan untuk membolehkan pilihanraya mengejut diadakan?
Tidak mustahil juga kata-kata Najib itu sebagai tanda terima kasih kepada Ahli Parlimen yang bakal dibersarakan dan tidak dipilih semula sebagai calon.
Jika pilihanraya diadakan, adakah ia akan berlangsung sebelum ketibaan bulan puasa?
Umat Islam dijangka akan menyambut Ramadan pada 26 Mei, iaitu kira-kira 45 hari daripada sekarang dan ia memang tempoh yang mencukupi  untuk diadakan pilihanraya secara mengejut memandangkan pengundian mesti diadakan dalam tempoh 60 hari selepas Parlimen dibubarkan.
Dalam keadaan parti-parti pembangkang  belum begitu bersedia dan Pas pula semakin melekat rapat bersama UMNO dan kerajaan serta pasti bertanding secara bersendirian setelah Akta 355 diberi laluan untuk dibentangkan baru-baru ini, mengadakan pilihanraya dengan segera barangkali antara pertimbangan utama dalam fikiran Najib.
Najib juga mungkin melihat  Akta 355 sebagai kelebihan buat UMNO untuk dijadikan modal pilihanraya memandangkan isu itu sedang hangat diperbualkan, malah “boleh diolah dan digoreng” lagi  untuk mempengaruhi lebih ramai pengundi-pengundi Melayu dan luar bandar terus memilih BN.
Selain selepas sambutan Hari Raya iaitu antara Jun hingga Julai,  Ogos hingga September iaitu sebaik berakhir temasya Sukan Sea 2017  atau selepas pembentangan Bajet 2018 yang dijangka Oktober, memilih tarikh pilihanraya sebelum puasa  mungkin juga menepati kehendak feng shui atau ramalan-ramalan yang lain yang dirasakan mampu membuahkan kejayaan buat Najib.
Di pihak Pakatan Harapan, meskipun kecenderungan dan kecondongan rakyat jelas memihak kepada perubahan, tetapi pilihanraya mengejut sebelum puasa akan membuatkan mereka terpaksa bekerja keras untuk menyelesaikan banyak perkara seperti pembahagian kerusi, pendaftaran gabungan pembangkang, penggunaan satu logo satu manifesto serta pelbagai isu yang lain lagi.
Lebih penting, pilihanraya mengejut juga dapat mengelakkan Najib daripada berdepan dengan isu 1MDB yang lebih kritikal apabila Amerika Syarikat dan Switzerland dijangka memulakan proses pendakwaan di mahkamah masing-masing dalam masa beberapa bulan akan datang.
Jadi, di samping ucapan penghargaan dan syabas Najib itu terlihat sedikit luar biasa dan boleh dijadikan sandaran untuk menunjukkan kerajaan BN dibawah pimpinannya  telah melaksanakan tanggungjawab dengan baik serta wajar dikekalkan lagi,  ada kebarangkalian lawatan beliau ke India baru-baru ini adalah kunjungan terakhirnya  ke luar negara yang penuh makna sebelum pilihanraya diadakan.
(ShahbudinHusin 11/04/2017).

0

0

votes
Article Rating
Kongsikan artikel ini


EHH…EHH…EHH…ZAHID SEDIH YER!!!

Menurut kata Timbalan Perdana Menteri, Ahmad Zahid Hamidi, beliau sedih melihat bantahan terhadap usaha memperkasa Mahkamah Syariah sedangkan langkah tersebut hanya ingin memberi martabat yang tinggi kepada agama.
Tambah beliau, orang bukan Islam tidak patut mencampuri hal mengenai pemerkasaan Mahkamah Syariah yang sebenarnya adalah isu umat Islam.
“Kumpulan yang tidak sama akidah dengan kita tidak harus mengajar macam mana untuk memperkukuh undang-undang agama kita.
“Kita tidak berhasrat untuk menyentuh agama lain. Hormati agama saya jika anda ingin saya hormati agama anda,” tegas Zahid lagi.
Rasanya tidak ada sesiapa ingin mempertikaikan kenyataan Zahid itu. Ia adalah sesuatu yang benar, tiada yang tidak benar, melainkan benar belaka.
Tetapi Zahid juga harus jujur kepada dirinya, sentiasa berkata benar dan tidak cuba menutup kebenaran yang terpampang di depan mata dengan gambaran yang mengelirukan.
Siapakah yang menentang daripada awal lagi usaha memperkasa Mahkamah Syariah melalui pindaan Akta 355 sehingga mengugut mahu meletakkan jawatan dalam kerajaan?
Siapakah yang membuatkan kerajaan terpaksa membuat pusingan U dalam Mesyuarat BN, meskipun Najib Razak sudah berjanji dalam Perhimpunan Agung UMNO untuk menjadikan pindaan Akta 355 sebagai usul kerajaan?
Mengapa UMNO akhirnya tunduk kepada desakan dan kehendak parti-parti komponen bukan Islam dalam BN?
Maka, siapa sebenar-benarnya mereka yang tidak sama akidah yang cuba mengajar macam mana untuk memperkasa undang-undang agama?
Mengapa mereka itu tidak dipujuk dan diberikan penerangan yang sebaik-baiknya tentang Islam dan hak sebagai bukan Islam sedangkan sudah sekian lama duduk semeja dalam BN dan kerajaan?
Hormati agama saya jika ingin saya hormati agama anda….wah sedapnya bunyi kata-kata dalam berbicara!!
Sebelum meminta orang lain memberi hormat, soalan mudah kepada Zahid ialah apakah UMNO itu sendiri sudah benar-benar menghormati dan meletakkan Islam sebagai agama yang seharusnya dihormati oleh pihak lain.
Jika UMNO sebagai tunjang kerajaan BN sungguh bagai dikata menghormati Islam  dan mahu undang-undang agama diperkasa, mengapa tidak kerajaan sendiri yang membawa usul pindaan itu sejak awal lagi?
Bukankah hal-hal berkaitan kerajaan adalah tugas dan tanggungjawab kerajaan yang sedang berkuasa melakukannya?
Mengapa perlu ia  “disub-kontrakkan” kepada pihak ketiga sedangkan pihak itulah dahulu pernah melontarkan tuduhan kafir, taghut, assabiyah, munafik, anti Islam dan sebagainya kepada UMNO?
Kemudian buat-buat sedih dan cuba menyalahkan pihak lain kerana kononnya menghalang usaha memperkasa undang-undang agama, sedangkan hakikat sebenarnya UMNO yang sedang menguasai kerajaan sendiri pun tidak meletakkan Islam itu sendiri di tempat yang sewajarnya.
Tidakkah Zahid sedar beberapa Ahli Parlimen blok pembangkang yang bangun meminta penjelasan sebelum Hadi Awang membawa usulnya hanya membangkitkan persoalan mengenai kekeliruan peraturan mesyuarat semata-mata.
Namun, setelah semua perkara diperjelaskan oleh Speaker, bukankah mereka akhirnya akur dan memberi laluan kepada Hadi melakukan pembentangan sehingga selesai serta Takiyuddin Hassan juga dapat bangun berucap memberikan sokongan kepada usul tersebut?
Tetapi, ketika Speaker menangguhkan perbahasan yang jelas bermakna usaha memartabat undang-undang Islam turut tertangguh, siapakah yang hanya berdiam diri dan siapa pula yang bangun membuat bantahan?
Mengapa pimpinan UMNO  dan Pas sendiri tidak kelihatan bangun melakukan bantahan?
Ehh…ehh…ehh….
(ShahbudinHusin 11/04/2017)
.

0

0

votes
Article Rating
Kongsikan artikel ini


SIAPA PERCAYA KATA2 KU NAN?

Setiausaha Agung BN, Tengku Adnan Tengku Mansor dilaporkan memberitahu, tiada campurtangan parti itu di sebalik keputusan Speaker Parlimen, Pandikar Amin Haji Mulia menangguhkan perbahasan usul pindaan rang undang-undang Akta 355 yang dibentangkan Hadi Awang pada minggu lalu.
Katanya, keputusan itu dibuat sendiri oleh Speaker, malah di luar bidang kuasa Perdana Menteri atau Timbalan Perdana Menteri untuk campurtangan mengenainya.
“Itu tugas Speaker, tidak ada kena-mengena dengan BN. Speaker sudah putuskan begitu, kita akur saja.
“Penangguhan itu bukan kuasa Najib Razak, bukan kuasa Ahmad Zahid Hamidi dan bukan juga kuasa saya. Kita tidak aada kuasa,” kata Menteri Wilayah Persekutuan itu lagi.
Kehkehkeh….Siapa percaya kata-kata Tengku Adnan itu?
Secara umumnya Speaker Parlimen adalah kerusi lantikan yang dibuat oleh BN selaku parti yang memerintah negara ini.
Siapa pun yang memerintah, merekalah yang berkuasa melantik Speaker. Jika Pakatan Harapan berkuasa nanti, pastilah bukan Pandikar lagi menjadi Speaker Parlimen.
Untuk itu,  sama ada kenyataan Ku Nan itu boleh dipercayai atau  tidak,  kata-kata Pandikar ketika menangguhkan perbahasan usul Akta 355 minggu lalu yang berbunyi “If you are in power, you are powerful. If you dont use your power, you are bloody fool” secara tidak langsung barangkali boleh memberikan jawapannya.
Ku Nan tentu saja bebas untuk menafi atau menidakkannya, tetapi beliau juga harus sedar bahawa rakyat sekarang tidaklah begitu “bloody fool” untuk menerima begitu saja cakapnya itu.
(ShahbudinHusin 11/04/2017).

0

0

votes
Article Rating
Kongsikan artikel ini


HISHAM SEDANG DISEDIAKAN LALUAN, ZAHID MAKIN TERKUIS KE TEPIAN

Perdana Menteri, Najib Razak hari ini mengumumkan perlantikan sepupunya, Hishammuddin Hussein sebagai Menteri Tugas-Tugas Khas di Jabatan Perdana Menteri.
Dalam masa yang sama, Hishammuddin akan terus kekal sebagai Menteri Pertahanan.
Kata Najib, perlantikan itu akan membolehkan sepupunya, Hishammuddin itu menjalankan tugas selain daripada tanggungjawab beliau sebagai Menteri Pertahanan.
Tugas apa yang menanti Hishammuddin di Jabatan Perdana Menteri itu?
Apa kemahiran dan kelayakan khusus Hishammuddin yang membuatkan beliau perlu sangat diberi peranan tambahan di Jabatan Perdana Menteri itu?
Selain Perdana Menteri dan Timbalan Perdana Menteri, Jabatan Perdana Menteri sekarang in sudah pun mempunyai sembilan menteri iaitu Jamil Khir Baharom, Shahidan Kassim, Azalina Othman Said, Abdul Rahman Dahlan, Joseph Kurup, Joseph Entulu, Nancy Shukri, Paul Low dan Wee Ka Siong.
Dengan perlantikan Hishammuddin sebagai Menteri Tugas-Tugas Khasnya, kepadatan jumlah menteri di Jabatan Perdan Menteri meningkat kepada 10 orang.
Dicampur dengan Najib dan Zahid Hamidi, jumlahnya kini menjadi 12 orang.
Woww…meriahnya sehingga boleh ditubuhkan pasukan bolasepak yang pemainnya semua menteri-menteri belaka!!
Apa pun pertimbangan Najib meletakkan sepupunya dengan peranan baru itu, bursa perbualan politik di seluruh negara jelas melihat ia sebagai persediaan dan laluan untuk beliau diberikan jawatan Perdana Menteri dalam waktu yang terdekat ini.
Hakikatnya, tiada keistimewaan langsung untuk Hishammuddin diberikan peranan tambahan itu, selain untuk memberinya laluan mengambil alih tempat Najib.
Jika lulusan guamannya diambil kira, Jabatan Perdana Menteri sudah pun ada Azalina dengan kelulusan yang sama. Kalau dari segi populariti pula, Hishammuddin hanya di tangga ketiga dalam pemilihan Naib Presiden UMNO yang lalu di belakang Zahid Hamidi dan Shafie Apdal, bahkan undi popular Mukhriz Mahathir di tempat keempat lebih tinggi daripadanya.
Dirasakan cukup yakin bantuan Pas akan membolehkan BN terus berkuasa, Najib dipercayai akan mengundurkan diri selepas PRU 14 untuk meredakan ketegangan yang mungkin terus berpanjangan selepas pilihanraya nanti di mana setelah itu Hishammuddin yang dijadikan Perdana Menteri akan berperanan memastikan abang sepupunya itu dapat bersara dengan aman dan tenteram tanpa sebarang gangguan.
Ia sekaligus mengesahkan bahawa Najib tidak mempercayai, jauh sekali meyakini Zahid Hamidi untuk mengambil alih tempatnya dan dengan perlantilkan Hishammuddin sebagai Menteri Tugas-Tugas Khas yang mungkin disertai dengan beberapa tugas penting selepas ini, peranan Timbalan Perdana Menteri akan perlahan-lahan dikuis ke tepi.
Tidak mustahil dalam pilihanraya akan datang pun, Hishammuddin akan diberi lebih peranan berbanding Zahid Hamidi bagi memperlihatkan prestasi awal kemampuannya sebagai calon pangganti.
Nampaknya Zahid kini bakal menjadi seorang lagi Timbalan Perdana Menteri yang perjalanan politiknya terkandas di pertengahan di tengah jalan dengan cita-cita menjadi Perdana Menteri tidak kesampaian.
(ShahbudinHusin 12/04/2017).

0

0

votes
Article Rating
Kongsikan artikel ini


SAH UMNO SEMAKIN PARAH

UMNO akan menyambut ulangtahun penubuhannya yang ke-71 pada 11 Mei mendatang dan oleh kerana pilihanraya paling mencabar baginya untuk terus mengekalkan kuasa juga akan diadakan pada bila-bila masa, majlis sambutan kali ini mahu dibuat secara besar-besaran dan paling meriah sekali.
Di sebalik Presiden UMNO dan Perdana Menteri, Najib Razak terpalit dengan skandal kewangan paling besar di dunia yang barangkali tidak pernah terbayangkan oleh Onn Jaafar ketika menubuhkan UMNO dahulu atau juga oleh mana-mana Presiden parti kemudiannya yang mana perlakuan tersebut telah menyebabkan hilangnya rasa keyakinan, parti itu tetap mahu menunjukkan ia tetap dekat serta melekat di hati rakyat.
Untuk itu, sambutan kali ini dibuat dengan menawarkan hadiah cabutan bertuah paling lumayan dalam sejarah. Dikhabarkan enam buah kereta dan 10 motorsikal yang anggarannya bernilai RM1 juta akan menanti ahli-ahli UMNO yang bernasib baik dengan syarat mereka mesti hadir ke majlis sambutan ulangtahun yang diadakan itu nanti.
Syarat lain untuk layak menyertai cabutan bertuah ialah diwajibkan sudah berdaftar sebagai pengund yang sah.
Wahhh…satu lagi sejarah baru tercipta untuk UMNO.
Selain buat pertama kali dalam sejarah ada Presiden UMNO pernah menerima kemasukan wang sebanyak RM2,600 juta (maklumat antarabangsa lain kemudian mendedahkan angka itu mencecah RM4,000 juta) melalui akuan bank peribadi,  tawaran hadiah yang ditawarkan sempena sambutan ulangtahun ke-71 ini juga merupakan satu lagi sejarah.
Barangkali hanya UMNO dalam dunia ini yang pernah menawarkan hadiah sehingga RM1 juta semata-mata untuk menggamit kehadiran ahli-ahli sendiri memeriahkan majlis yang diadakannya.
UMNO yang falsafahnya sekarang lebih kepada “cash is king”  sejak dipimpin oleh Najib, mungkin berbangga dapat menawarkan hadiah selumayan itu, tetapi hakikatnya ia dengan sendiri menunjukkan kepada dunia bahawa parti itu semakin rosak, parah dan menunggu masa untuk binasa.
Seharusnya kehadiran ahli dalam mana-mana program, apatah lagi majlis ulangtahun, adalah dirangsang oleh semangat perjuangan dan rasa kecintaan, ditambah dengan perilaku serta kewibawan pemimpinnya yang boleh diharapkan sebagai tunjang kekuatan, namun kini ia terpaksa beralih dengan bersandarkan kepada wang dan tawaran lumayan.
Tanpa keraguan, bolehlah disimpulkan bahawa UMNO kini sedar jika tanpa tawaran lumayan yang digula-gulakan, tiada lagi ahli-ahlinya yang sanggup turun untuk memeriahkan sambutan di mana-mana program yang diadakan.
Syarat-syarat yang diwajibkan untuk layak menyertai cabutan bertuah kali ini saja sudah cukup untuk mengesahkannya.
Akhirnya, yang hadir nanti bukan saja kosong semangat perjuangan dan kecintaan, malahan yang lebih diharapkan ialah hadiah-hadiah lumayan yang ditawarkan.
Tidak mustahil ada yang tiba-tiba menyertai UMNO semata-mata untuk mengharapkan hadiah kemenangan cabutan bertuah berkenaan berikutan kesusahan dan desakan hidup sehingga tidak mampu memiliki kenderaan, sedangkan keinginan dan gelodak jiwa mereka ialah negara memang perlukan perubahan.
Itulah UMNO selagi ia dipimpin oleh pemimpin yang kemaruk dengan wang. Dengan jawatan mereka mengumpul wang dan dengan wang juga mereka membeli sokongan dan ingin menunjukkan kekuatan.
(ShahbudinHusin 12/04/2017)

0

0

votes
Article Rating
Kongsikan artikel ini


DARIPADA NAJIB KEPADA NASHARUDIN, DARIPADA NASHARUDIN PULA DIAGIH
KEPADA SIAPA?

Berdasarkan pendedahan Rafizi Ramli melalui akuan bersumpahnya bahawa bekas Timbalan Presiden Pas, Nasharudin Mat Isa ada menerima sejumlah wang – tentunya juta-juta – dipercayai bersumberkan dana SRC International, anak syarikat 1MDB daripada Najib Razak, pihak yang disebut namanya tidak boleh lagi sekadar berdiam diri saja.
Najib yang mengagihkan dana tersebut menggunakan akaun bank peribadinya dan Nasharuddin sebagai penerima wang, adalah dua pihak yang harus segera menjelaskan perkara itu dengan jujur dan ikhlas kepada rakyat.
Ikut logik, tidak mungkin Najib menyalurkan wang tersebut kepada Nasharuddin atas kedudukannya sebagai individu semata-mata kerana kepentingannya terlalu kecil untuk diwajarkan bagi menerima wang daripada seorang Perdana Menteri.
Jika pun pemberian wang itu atas nama individu, kenapa Nasharudin jadi pilihan dan adakah sesiapa yang lain turut diberikan wang juga oleh Najib?
Paling mungkin dan dapat diterima akal atas kedudukannnya sebagai bekas pemimpin nombor dua Pas serta diketahui umum mempunyai hubungan rapat dengan beberapa pemimpin Pas, Nasharuddin boleh jadi sekadar perantaraan saja.
Dalam hal ini, Najib paling tinggi dari segi tanggungjawab moral untuk memberi penjelasan kepada rakyat tentang tujuan sebenar wang itu diberikan kepada Nasharudin.
Apakah ia benar-benar untuk Nasharudin, bagi tujuan apa atau ia untuk disalurkan kepada pemimpin tertentu Pas sebagaimana yang didakwa oleh Rafizi?
Nasharudin pula harus menjelaskan mengapa beliau menerima wang itu, untuk kegunaan peribadinya, untuk pihak-pihak lain dan ke mana ia telah disalurkan?
Jika Nasharuddin seorang yang jujur dan benar-benarkan takutkan Allah, beliau tidak perlu terlalu lama menyembunyikan diri, sebaliknya harus segera tampil beserta bukti-bukti ke mana wang yang diterimanya telah diagih-agihkan.
Kiranya pengagihan dilakukan melalui sistem bank kerana melibatkan jumlah yang besar, tentu lagi mudah untuk beliau membuktikannya. Yang penting, sama ada beliau mahu bercakap benar atau tidak mengenai misteri wang yang diterimanya yang barangkali turut membuatkan isteri, anak-anak dan keluarganya terkejut sama.
Pendedahan Rafizi dengan menyebut nama Najib, Nasharuddin dan dana SRC International, anak syarikat 1MDB adalah yang ketiga ditujukan kepada Pas setakat ini.
Sebelum ini Sarawak Report mendedahkan dana RM90 juta diterima Pas, manakala Husam Musa pula membangkitkan nama Affin Bank yang digunakan untuk menyalurkan wang tersebut.
Pas mengancam untuk mengambil tindakan undang-undang terhadap Sarawak Report dan Husam, tetapi sehingga ini sama ada saman akan diteruskan atau tidak masih lagi terawang-awangan serta belum menjadi kenyataan.
Menyusul hari ini, Rafizi  membuat pendedahan yang ketiga terhadap Pas melalui akuan bersumpah kerana  maklumat yang diperolehinya itu adalah berdasarkan apa yang diberitahu kepadanya pada 28 Januari lalu oleh seorang bekas pegawai paling kanan Suruhanjaya Pencegahan Rasuah Malaysia (SPRM) yang pernah mengetuai siasatan ke atas 1MDB dan dakwaan pembabitan Najib dalam skandal itu.
Pegawai kanan SPRM itu,  menurut Rafizi, setuju namanya dirujuk dalam pendedahan yang dibuatnya ini.
Bagaimanapun, Rafizi masih terhalang secara undang-undang untuk mendedahkan bukti-bukti yang dimilikinya kerana ia adalah sesuatu yang masih diletakkan di bawah OSA atau Akta Rahsia Rasmi. Itulah sebabnya beliau membuat akuan bersumpah dan kemudian akan membuat laporan kepada SPRM dengan harapan agar penyiasatan semula dapat dilakukan.
Kesimpulan mudah sekarang adalah bola kini di kaki Najib dan Nasharudin untuk melakukan tindakan seterusnya.
Najib yang memberi wang dan Nasharudin yang menerima wang harus segera tampil dengan bukti-bukti sahih menafikan dakwaan Rafizi itu. Penafian kosong dengan cakap mulut melalui Utusan atau TV3 tentu saja tidak lagi memadai, malah hanya membuatkan ramai yang senyum sinis dibuatnya.
Paling terbaik sekali ialah jika Najib dan Nasharuddin dapat segera menyaman Rafizi agar segala bukti yang Ahli Parlimen Pandan itu miliki boleh didedahkan di mahkamah semasa perbicaraan nanti.
Dalam masa yang sama, pemimpin tertentu Pas yang ada menerima wang daripada Nasharudin, mestilah juga bersikap jujur kepada diri sendiri, Tuhan dan rakyat. Sekadar menafi atau mengatakan Nasharudin tiada kaitan dengan Pas kerana tiada jawatan dalam parti, pasti juga tidak memadai.
Menafi mesti ada sandaran hujah yang kukuh atau  lebih baik mengaku saja jika ada menerima wang tersebut sebelum nama mereka didedahkan di mahkamah berdasarkan maklumat perbankan atau bukti yang ada di tangan pihak berkuasa.
Tidak lupa, SPRM di bawah teraju Zulkifli Ahmad yang nampaknya begitu gigih memerangi rasuah, tidak harus berlengah lagi untuk membuka semula penyiasatan berdasarkan maklumat yang diberikan Rafizi.
Bukankah semalam Peguam Negara, Apandi Ali ada meminta SPRM agar segera melengkapkan penyiasatan berkaitan dana SRC International yang menjadi perhatian ramai sebelum ini,  malah katanya NFA (No Further Action) bukanlah  bermakna penyiasatan sudah ditutup, sebaliknya boleh dibuka semula jika terdapat maklumat baru yang boleh membantu penyiasatan.
Apakah tidak cukup membantu lagi akuan bersumpah Rafizi kali ini?
(ShahbudinHusin 13/04/2017).

0

0

votes
Article Rating
Kongsikan artikel ini


ZAHID TAK MUNGKIN BERANI MELAWAN, DIPENCENKAN ATAU DIMINTA TIDAK
BERTANDING PUN BELIAU AKAN DIAM

Sejak petang semalam, penyokong-penyokong Zahid Hamidi kelihatan aktif berhubung sesama sendiri untuk bertukar pandangan tentang kesan perlantikan Hishammuddin Hussein sebagai Menteri Tugas-Tugas Khas terhadap masa depan “boss”  mereka.
Kecewa, resah dan marah bercampur-baur dalam diri setiap mereka. Jika dulu mereka gembira serta hati kembang tak terkata bila Zahid Hamidi dilantik Timbalan Perdana Menteri, kini perasaan sebaliknya pula mula dirasa.
Hakikatnya, siapa pun dapat merasa perlantikan Hishammuddin itu menunjukkan ada yang mula tak kena. Sebelum ini, mereka yang dilantik menjadi Menteri Tugas-Tugas Khas, terakhirnya ialah Daim Zainuddin, itu saja jawatan yang disandangnya, tetapi Hishammuddin diberikan jawatan itu di ketika masih dan dikekalkan sebagai Menteri Pertahanan.
Nak dikata Najib Razak tidak cukup pembantu, beliau sudah pun ada seorang Timbalan Perdana Menteri, sembilan menteri dan dua timbalan menteri di Jabatan Perdana Menteri – suatu angka paling besar dalam sejarah yang pernah mengelilingi mana-mana Perdana Menteri.
Jadi, kewajaran meletakkan Hishammuddin yang diketahui umum sedang bersaing kuasa dengan Zahid Hamidi, memang menimbulkan banyak teka-teki, spekulasi dan prasangka.
Kata Hishammuddin, pelantikannya kerana ada banyak kerja, terutama untuk meringankan beban Perdana Menteri, tetapi dalam masa yang sama beliau belum lagi mengetahui apa tugas khusus yang akan diberikan kepadanya untuk dilaksana.
“Kami proaktif,
work in progress
 dan kalau ada tugas dan keperluan baru yang perlu dihadapi, maka penyesuaian dari segi portfolio dan tanggungjawab boleh dilakukan atas budi bicara dan kuasa Perdana Menteri.
“Ia adalah keputusan Perdana Menteri,” kata Hishammuddin sambil menambah, beliau akan berbincang dengan Najib kemudian mengenai tugas-tugas khusus untuknya itu.
Seorang penyokong Zahid Hamidi lantas menyindir jawapan Hishammuddin – dilantik kerana ada banyak kerja atau untuk mengerja?
Logiknya juga, jika beban Perdana Menteri yang mahu diringankan, apakah selama ini keberadaan Zahid Hamidi sebagai Timbalan Perdana Menteri, disertai sembilan menteri dan dua timbalan menteri di Jabatan Perdana Menteri, masih tidak cukup berupaya dalam membantu serta meringankan kerja Najib?
Atau Najib tidak cukup mempercayai semua mereka itu sehingga Hishammuddin, sepupunya sendiri juga yang lebih dipercayai untuk sama-sama berada di Jabatan Perdana Menteri?
Dalam hal ini, ramai yang ternanti-nanti langkah serta persiapan Zahid Hamidi seterusnya, selain pernyataan awal beliau yang dilaporkan menyokong terhadap perlantikan yang dibuat oleh Najib itu.
Apakah Zahid Hamidi akan bertindak balas, berdiam diri atau reda dirinya dipencenkan begitu saja oleh Najib apabila tiba masanya nanti?
Atau mungkin Zahid akan diberikan sesuatu jawatan lain sebagai ganjaran setelah tempatnya diambil alih oleh Hishammuddin?
Dari satu segi, Zahid Hamidi di mata Najib adalah “budaknya” saja. Zahid mula bekerja dengan Najib sebagai Setiausaha Politik selepas pilihanraya 1986 dan kemudian menjadi Ketua Penerangan Pemuda UMNO Malaysia sepanjang Najib menjadi Ketua Pemuda UMNO.
Zahid Hamidi adalah antara yang memainkan peranan utama menaikkan karier politik Najib sehingga berjaya menjadi Perdana Menteri. Apabila Zahid Hamidi dilantik sebagai Timbalan Perdana Menteri menggantikan Muhyiddin Yassin, di mata Najib beliau tetap “budaknya”, walaupun sudah sama-sam bergelar “Yang Amat Berhormat”.
Zahid Hamidi tahu banyak rahsia Najib dan Najib juga tahu banyak rahsia Zahid Hamidi. Tetapi, kawalan kuasa berada sepenuhnya di tangan Najib.
Dengan yang demikian, Najib tahu bahawa Zahid Hamidi tidak akan berani melawan atau berkata apa-apa, biar diperlaku apa sekali pun, termasuk jika diminta bersara atau tidak bertanding lagi dalam PRU 14 akan datang.
Meskipun jelas bahawa perlantikan Hishammuddin dengan memberinya dua portfolio menteri, Menteri Pertahanan dan Menteri Tugas-Tugas Khas adalah bertujuan melonjakkan sepupunya dan mengenepikan Zahid Hamidi, tetapi tiada apa yang boleh diharapkan sesuatu yang luar biasa akan dilakukan oleh Ahli Parlimen Bagan Datuk itu.
Percayalah, Zahid Hamidi tidak akan melawan apa-apa.
Zahid Hamidi sendiri sebelum ini sudah berulangkali menyatakan  tetap taat setia apabila dirinya tidak lagi menjadi pemimpin utama, malah akan memberi sokongan kepada calon pengganti sebagaimana beliau disokong sebelumnya.
Kecuali jika UMNO dan BN kalah pilihanraya, perancangan Najib untuk meletakkan Hishammuddin menggantikan Zahid Hamidi, tiada siapa dapat menghalangnya.
Di fikiran Najib, yang lebih utama di sebalik pelbagai kemelut berterusan menghimpitnya, adalah dirinya sendiri. Soal negara, ekonomi, kedudukan mata wang dan lain-lain barangkali adalah prioriti di pertengahan, kalau pun tidak di belakang sekali.
Yang dipercayai untuk menyelamatkan dirinya, masa depan keluarga, aset dan segala kekayaannya sudah tentu sepupu dan dari darah dagingnya sendiri, bukannya Zahid Hamidi.
(ShahbudinHusin 13/04/2017).

0

0

votes
Article Rating
Kongsikan artikel ini


TIDAKKAH SARANAN ZAHID BOLEH BURUKKAN LAGI GAMBARAN KEPADA NAJIB,
HISHAM?

Di ketika 93.4 peratus ahli UMNO serta rakyat biasa percaya dan melihat perlantikan Hishammudin Hussein sebagai Menteri Tugas-Tugas Khas adalah isyarat tidak baik untuk masa depan politik Timbalan Perdana Menteri kerana ia seolah-olah suatu promosi tambahan kepada sepupunya itu, Najib Razak sebaliknya menyatakan perlantikan itu adalah atas saranan Zahid Hamidi sendiri
Menurut Najib, sebelum perlantikan itu diumumkan pada 12 Mac lalu, ia sudah dibincangkan selama berbulan-bulan dengan Timbalan Perdana Menteri.
“Bila saya umumkan Hishammuddin yang sudah jadi Menteri Pertahanan sebagai Menteri Tugas-Tugas Khas, saya dah bincang dengan Zahid Hamidi selama berbulan-bulan, malah beliau yang cadangkan nama Hishammuddin itu.
“Sebab itu saya nak beritahu, jangan ada yang cuba melaga-lagakan Hishammuddin dengan Zahid Hamidi,” ujar Najib.
Ehem…ehem…Betulkah perlantikan Hishammuddin itu atas saranan Zahid Hamidi?
Sebaik dilantik dua hari lalu, Hishammuddin mengatakan perlantikannya itu adalah keputusan Najib untuk meringankan beban tugas Perdana Menteri, tetapi beliau belum mengetahui lagi bidang tugas khusus untuknya.
Kata sepupu Najib itu, beliau akan berbincang kemudian mengenai perkara itu dengan Perdana Menteri.
Zahid Hamidi pula, beberapa jam selepas perlantikan Hishammudin itu memberi reaksi beliau menyokong tugas baru yang diberikan untuk membantu Perdana Menteri dalam misi dan tugas-tugas khas bagi mengukuhkan hubungan dua hala serta tugas tertentu yang akan membawa kelicinan dalam pentadbiran kerajaan.
Memberi reaksi lanjutnya lagi pada semalam, Zahid Hamidi mengajak Hishammuddin membuat kerja seperti biasa tanpa menghiraukan pelbagai tanggapan yang timbul berikutan perlantikan tambahan rakan Naib Presiden UMNOnya  yang hampir kalah dalam pemilihan 2013 lalu sebagai Menteri Tugas-Tugas Khas, di samping terus kekal menjadi Menteri Pertahanan.
“Saya juga pernah dipertikai tapi saya tak peduli tentang perkara itu dan jalankan tugas serta tanggungjawab seperti biasa.
“Selagi tak buat salah dengan Allah, tak salah di sisi undang-undang dan etika kerja, saya akan teruskan walau apa pun orang bercakap,” kata Zahid lagi.
Daripada reaksi Zahid itu, tidak terlihat langsung gambaran yang menunjukkan beliau yang memberi sananan kepada Najib berhubung perlantikan Hishammuddin itu.
Begitu juga dengan Hishammuddin, beliau secara spesifik meletakkan Najib sebagai berkuasa mutlak dalam melantiknya.
Tetapi, kalau pun benar seperti yang dikata Najib bahawa Zahid Hamidi sendiri yang memberi saranan kepada perlantikan Hishammuddin itu dan Perdana Menteri tiada masalah dengan cadangan itu, kenapa ia perlu mengambil masa berbulan-bulan untuk dibincangkan sebelum diumumkan?
Bukankah sepatutnya lama sebelum ini lagi Hishammuddin sudah dilantik ke jawatan tersebut?
Di sudut yang lain, kalau untuk membantu serta meringankan tugas Najib di Jabatan Perdana Menteri yang sudah sedia dibantu oleh seorang Timbalan Perdana Menteri, sembilan menteri dan dua timbalan menteri, Zahid Hamidi tentulah seorang yang cukup hebat yang melebihi keupayaan Perdana Menteri sendiri sehingga dapat meyakinkan Najib untuk menambah seorang lagi menteri untuk membantunya.
Bukankah ia dengan sendirinya menunjukkan Najib seorang yang begitu lemah dalam mentadbir negara sehingga perlu ditambah seorang lagi menteri di Jabatan Perdana Menteri, selain mempunyai jumlah kabinet terbesar dan penasihat bertaraf menteri yang juga paling ramai?
Dalam hal itu, kenapa nama Hishammuddin yang merupakan sepupu Najib dan sudah sedia ada portfolio Menteri Pertahanan yang dicadangkannya?
Kenapa tidak disarankan nama-nama pemimpin UMNO atau tokoh profesional lain yang belum ada sebarang jawatan dalam kerajaan sebagai Menteri Tugas-Tugas Khas?
Tidakkah Zahid Hamidi, jika benar seperti yang disebut Najib sebagai bertanggungjawab menyarankan nama Hishammuddin itu, beliau sebenarnya telah memberi saranan yang buruk, lemah serta mendedahkan lagi Najib kepada pelbagai tafsiran negatif di kala nama Perdana Menteri memang sudah sedia terbeban dengan banyak tanggapan tidak baik selama ini?
Di waktu yang sama, nama Hishammuddin tidak pula bertambah baik dengan pemberian dua portfolio tersebut di mana beliau bukan saja terus dianggap lembik, malah seperti tidak terlepas daripada naungan serta bantuan sepupu sendiri untuk terus meningkat naik.
Maka, tahniahlah kepada Zahid Hamidi atas kehebatannya, satu saranan tapi dua sasaran terkena tembakan.
(ShahbudinHusin 15/04/2017).

0

0

votes
Article Rating
Kongsikan artikel ini


DULU SYURGA, KINI WANG JUTA2…

Masa saya dalam saf kepimpinan Pas dulu tak timbul langsung duit berjuta-juta. Pergi ceramah seluruh dunia duit minyak disediakan oleh cawangan atau Kawasan yang menganjur. Kadang-kadang cukup,  kadang-kadang tidak.
Kalau program Pas Pusat kena keluar duit sendiri. Jika ceramah di luar negara, tiket disediakan pergi balik oleh pengajur. Tak ada  bayaran apa pun diberi. Duit poket sendiri ala kadar. Pernah juga pergi poket kosong.
Saya pernah di tahan di LT Chicago kerana tiket sehala dan hanya ada RM100 USD. Tetapi dibenar juga masuk kerana dijamin Sayed Azman dan kawan-kawannya. Saya sering balik ke rumah tangan kosong tanpa bawa apa-apa buah tangan kpd anak-anak kerana tiada wang untuk beli apa-apa.
Semasa dalam UMNO saya berjimat dari elaun berkerja di YADIM selama 10 tahun dan dapat  kumpul RM400 ribu yang saya guna untuk bina rumah yang ada sekarang. Itulah habuan saya menyertai politik selama 39 tahun.
Banyak orang kata saya bodoh tak ambil kesempatan. Ya! Saya memang bodoh untuk ambil kesempatan mengumpul kekayaan. Macam mana saya nak ambil kesempatan kerana jika saya pakai RM10 sahaja pun dari duit bukan hak saya, saya dah tak boleh  tidur sehingga saya terpaksa ganti kembali duit yang saya pakai itu.
Sebab itu saya tak pernah urus kewangan semasa bertugas di YADIM. Biarlah saya jadi bodoh dari tak dapat tidur.
Masa bekerja  di pejabat UMNO saya minta wang daripada Dato’ Mohamad Rahmat SUA ( Allahyarham Tan Sri) untuk bertugas dalam PK Merlimau. Dia bagi saya RM1,000. Saya rasa dah banyak sangat dah. Ada yang beritahu saya buat apa minta sikit sangat. Saya kata sekadar nak belanja kawan-kawan  minum cukup la tu.
Lagi sekali dia orang kata saya bodoh. Saleh Ya’kub Baling kata kat saya, Ustaz buka pondok dah la.
Sekarang dunia dah berubah. Dalam PAS pun sudah ada cerita wang berjuta. Dulu makan nasi bungkus sekarang tiada lagi. Dulu tidur berbantal lengan di surau, sekarang hotel-hotel mewah. Itu dulu. Dulu lain sekarang lain.
Perjuangan orang dahulu menghidupkan, perjuangan sekarang dengan segala kemewahan meruntuhkan yang dibina oleh orang terdahulu. Kita semua akan mati dan akan dibangkit dengan niat dan amalan masing-masing.
Jika tak malu kepada Allah, buatlah apa sahaja yang disukai.
Ustaz Nakhaie Ahmad
Bekas Naib Presiden Pas.
Ulasan blog –
Artikel di atas adalah tulisan oleh Ustaz Nakhaie Ahmad, bekas Naib Presiden Pas yang dipetik daripada laman Facebooknya. (Saya cuma buat beberapa pembetulan, terutama dari segi ejaan untuk kemudahan dan keselesaan pembaca semua).
Daripada apa yang ditulis oleh Ustaz Nakhaie serta dibandingkan dengan realiti yang selalu terpampang di depan mata kita , nyata Pas memang banyak berbeza. Barangkali pemimpin Pas terakhir yang hidup sederhana, tidak berubah dan kekal macam orang biasa ialah bekas Menteri Besar Kelantan, Tok Guru Nik Aziz Nik Mat satu-satunya saja.
Sekarang Range Rover, Mercedes, BMW, Velfire, Audi  atau Mini Cooper sudah jadi mainan biasa-biasa. Wang pula sudah main juta-juta.
Berkawan dan berbaik dengan pelaku skandal paling dahsyat dalam dunia juga tidak sedikit rasa malu di muka, walaupun dalam ceramah berdegar-debar berbicara tentang kemungkaran, kezaliman serta syurga dan negara.
Dulu Pas hanya bermodalkan agama, mereka benci pihak lain yang menjaja bangsa. Hari ini bukan saja berkawan baik dengan orang yang menjual bangsa, malah mereka campurkan sekali agama dan bangsa sebagai modal terbaru untuk dijaja.
Sepuluh atau 20 tahun akan datang, entah apa lagi di luar jangka tentang Pas yang berlaku di depan mata generasi kita, di sebalik mungkin agama terus dijadikan bahan jajaan merata-rata.
Memang benar kata Ustaz Nakhaie – dunia sudah berubah dan dulu lain, sekarang lain.
Dulu, yang dikejar adalah syurga yang kekal abadi selama-lamanya, sekarang wang berjuta-juta juga adalah “syurga”  yang dicari-cari untuk dunia.
(ShahbudinHusin 14/04/2017).

0

0

votes
Article Rating
Kongsikan artikel ini


KEDUDUKAN HISHAMMUDDIN KINI LEBIH TINGGI BERBANDING ZAHID HAMIDI?

Jawatan Timbalan Perdana Menteri adalah suatu jawatan yang tidak termaktub dalam Perlembagaan, sebaliknya perlantikan seseorang untuk memegangnya adalah atas budi bicara Yang Dipertuan Agong setelah mendapat cadangan daripada Perdana Menteri.
Kewujudan jawatan tersebut hanyalah berdasarkan konvensyen iaitu amalan yang telah diguna-pakai sekian lama sebelum ini untuk menjadi pembantu atau bagi meringankan beban tugas Perdana Menteri.
Secara praktikalnya juga , jawatan itu adalah sebagai persediaan yang memudahkan peralihan kuasa jika sesuatu berlaku kepada Perdana Menteri.
Meskipun demikian, oleh kerana kedudukan jawatan itu tidak termaktub dalam Perlembagaan, ia boleh ditiadakan atau dilantik lebih daripada seorang untuk mengisinya.
Ia terpulang kepada Perdana Menteri yang sedang berkuasa sama ada mahu melantik siapa, mengosongkannya begitu saja atau mengisinya lebih daripada satu.
Jika kita masih ingat, ketika Tun Abdullah Badawi mula-mula menjadi Perdana Menteri dahulu, beliau membiarkan jawatan Timbalan Perdana Menteri itu kosong untuk sekian lama sehingga menimbulkan keresahan kepada Najib Razak dan Tun Mahathir Mohamad juga dilaporkan turut melobi agar jawatan itu diberikan kepada Najib.
Dalam senario sekarang, Timbalan Perdana Menteri adalah Zahid Hamidi dan selain itu, beliau juga diberikan portfolio sebagai Menteri Dalam Negeri.
Bermakna, Zahid Hamidi memegang satu jawatan atas ehsan Perdana Menteri atau secara konvensyen dan satu lagi yang termaktub dalam Perlembagaan.
Berbanding sepupu Najib, Hishammuddin Hussein, beliau adalah Menteri Pertahanan dan baru-baru ini dilantik sebagai Menteri Tugas-Tugas Khas di Jabatan Perdana Menteri.
Kedua-dua jawatan yang disandang oleh Hishammuddin mempunyai kedudukan yang sah di sisi Perlembagaan.
Oleh itu, boss kami sebenarnya berada di kedudukan yang lebih tinggi berbanding Zahid Hamidi, kata seorang penyokong kuat Hishammudin ketika berbual-bual dengannya sambil menghirup kopi panas, petang tadi.
(ShahbudinHusin 15/04/2017).

0

0

votes
Article Rating
Kongsikan artikel ini


PANDANGAN SALAH HADI AWANG

Presiden Pas, Hadi Awang berkata, mana-mana parti politik yang bercita-cita untuk mentadbir Malaysia perlu memilih sama ada bekerjasama dengan Pas atau UMNO.
Kuasa politik Melayu ada pada Pas dan UMNO. Jika mana-mana parti nak tadbir Malaysia, pilih Pas atau UMNO, kata beliau.
Kenyataan Hadi ini yang dipetik melalui wawancara dengan akhbar milik UMNO yang dahulu pernah dibenci sebenarnya merujuk kepada Bersatu yang kini sudah pun menyertai Pakatan Harapan, seolah-olah tindakan parti yang dipengerusikan oleh Tun Mahathir Mohamad meninggalkan Pas akan menggagalkan cita-citanya untuk menyingkirkan Najib Razak dan memerintah negara ini.
Pandangan Hadi itu mungkin betul dan mungkin juga salah, tetapi jika dianalisa betul-betul, banyak yang salah daripada yang betul. Politik adalah sesuatu yang dinamik, bukan statik. Politik tidak terikat kepada satu-satu hukum yang boleh diterima pakai untuk sepanjang masa.
Ia mungkin betul untuk sesuatu masa, tetapi boleh jadi salah di masa yang lain. Sebagaimana citarasa dan pemikiran manusia berubah, hukum politik juga tidak mustahil berubah sama.
Pakatan Harapan yang dianggotai oleh PKR, DAP, Amanah dan Bersatu tidak semestinya tidak boleh mentadbir negara ini, meskipun tiada Pas atau UMNO bersama mereka.
Lebih-lebih lagi berdasarkan kebencian rakyat kepada UMNO sekarang dan penolakan terhadap Najib serta dalam masa yang sama meluat kepada Pas yang keliru dan tidak menentu, peluang Pakatan Harapan, tanpa ada UMNO atau Pas bersamanya, memerintah negara ini terlihat cerah sekali.
Kedudukan Pas dan UMNO mewakili kepentingan Melayu bukanlah sesuatu yang mutlak dan tidak boleh berubah sama sekali. Oleh itu, tidak mustahil peranan Pas dan UMNO tidak lagi penting setelah adanya Amanah dan Bersatu.
Dalam pada itu, sebelum Hadi terus terperasan atau bangga diri dengan tanggapan seolah-olah hanya UMNO dan Pas merupakan kuasa penentu, beliau juga harus sedar bahawa  kedua-dua parti iaitu Pas dan UMNO tidak mungkin mampu mentadbir negara ini secara sendirian tanpa bekerjasama dengan parti-parti lain.
UMNO secara sendirian, tanpa dibantu MCA, MIC, Gerakan dan parti-parti komponen lain di Sabah dan Sarawak, sudah tentu tidak mampu untuk berkuasa sejak dulu lagi.
Pas sendiri, telah terbukti apabila bersendirian tidak mampu ke mana-mana. Di Kelantan, hanya dengan bantuan Semangat 46, barulah Pas dapat mengalahkan UMNO pada 1990.
Di Terengganu, Pas berjaya memegang kuasa pada 1999 adalah dengan bantuan PKR susulan pemecatan Anwar Ibrahim pada 1998. Hanya kerana Hadi gagal menjadi Menteri Besar dan pentadbir yang baik, Terengganu kemudian dapat ditawan kembali oleh UMNO pada pilihanraya 2004 dan Pas kekal berputih mata sehingga sekarang.
Di Perak, disebabkan ada kerjasama dengan PKR dan DAP, maka merasa jugalah Pas menduduki kerusi Menteri Besar selepas pilihanraya 2008 dahulu, walaupun hanya 11 bulan saja.
Begitu juga di Selangor, hanya setelah berganding bersama PKR dan DAP yang menyebabkan Pas dapat duduk dalam pentadbiran kerajaan negeri sebagai Exco dan sebagainya.
Maknanya, Hadi janganlah terlalu eksyen dengan mengatakan hanya melalui kerjasama bersama Pas atau UMNO, kuasa dapat digenggam oleh sesiapa kerana hakikatnya Pas dan UMNO sendiri pun tidak akan ke mana-mana jika bersendirian.
Lebih dari itu, di sebalik Hadi berbangga bahawa Pas dan UMNO adalah kuasa penentu dan mewakili Melayu, kuasa juga tidak mungkin dapat digapai jika kedua-dua parti itu bergabung menjadi satu.
Gabungan antara Pas dengan UMNO, terutamanya kerana kecenderungan Pas untuk bersikap ekstrem dan gemar menghukum, ia pasti akan dijauhi oleh parti-parti bukan Melayu serta pengundi yang bandar atau separa bandar yang berfikiran lebih terbuka.
Akhirnya, parti Melayu lain yang disokong oleh parti-parti bukan Melayu yang bersatu hati itulah yang berjaya memperolehi kuasa.
UMNO sendiri, meskipun sedar Pas adalah parti Melayu, tidak mungkin mahu bergabung dengan parti Islam itu kerana risiko kehilangan rakan serta undi bukan Melayu jauh lebih mengundang petak buat mereka.
Apa yang UMNO suka hanyalah memperalat Pas sambil digeli-gelikan dan diberi sedikit gula-gula demi kepentingan untuk mengekalkan kuasa saja – ibarat kekasih gelap yang hanya seronok dicumbui, tetapi bukan untuk dinikahi.
Jika begitu, di mana betulnya pandangan Hadi itu?
(ShahbudinHusin 16/04/2017).

0

0

votes
Article Rating
Kongsikan artikel ini


PERLANTIKAN HISHAM MEMBUKTIKAN KEGUSARAN NAJIB HADAPI PILIHANRAYA

Semalam Najib Razak menzahirkan keyakinan bahawa UMNO dan BN mampu memenangi pilihanraya umum akan datang dan memperolehi mandat baru daripada rakyat, tidak kira sama pilihanraya diadakan tahun ini atau tahun depan.
Kata beliau, “tahun ini boleh menang, tahun depan pun boleh menang.”
Sehubungan itu, Najib turut mengingatkan penggiat media sosial pro kerajaan agar segera berubah daripada sikap bertahan kepada menyerang.
Sudah-sudahlah bertahan, sekarang kita perlu menyerang, katanya di hadapan para penggiat media sosial yang dihadiahkan Samsung A9 setiap seorang.
Di ketika yang sama, Tun Mahathir Mohamad yang kini merupakan penasihat bersama Pakatan Harapan bersama Dr. Wan Azizah Wan Ismail, tetap juga yakin Najib, UMNO dan BN dapat ditumbangkan dalam pilihanraya umum akan datang.
Dengan rakyat dihadapkan pelbagai isu seperti 1MDB, Jho Low, kos sara hidup, GST, penarikan banyak subsidi, penguasaan Negara China dan banyak lagi, bekas Perdana Menteri itu berkata, “terlalu ramai yang tidak suka kepada kerajaan yang ada sekarang.”
Dalam masa yang sama, ia dibuktikan lagi dengan sambutan rakyat terhadap program yang dihadiri Tun Mahathir yang terlihat amat luar biasa kehadirannya.
Tun Mahathir pula menghabiskan sekurang-kurangnya tiga atau empat hari seminggu untuk pergi ke luar ibukota, kampung-kampung dan kawasan Felda untuk meyakinkan tentang perlunya perubahan demi kebaikan rakyat seluruhnya.
Jadi, mana satu yang kita mahu percaya?
UMNO dan BN terus menang lagi atau Tun Mahathir bersama Pakatan Harapan berjaya menumbangkan Najib?
Sebenarnya tidak sukar menjangka kegusaran Najib menghadapi pilihanraya umum akan datang. Langkah terbaru beliau melantik sepupunya, Hishammuddin Hussein sebagai Menteri Tugas-Tugas Khas di Jabatan Perdana Menteri adalah petanda jelas ketidakyakinan untuk memenangi pilihanraya.
Kiranya beliau benar-benar yakin, tiada keperluan sama-sekali untuk memberi kedudukan istimewa kepada sepupunya, sebaliknya hanya perlu terus berusaha tanpa menyinggung perasaan Zahid Hamidi sebagai timbalannya.
Ketika ini, Najib sedang menjelajah ke seluruh negara untuk meninjau keyakinan rakyat terhadapnya. Meskipun ramai yang menyambut ketibaannya, tetapi Najib juga tentu sedar sebahagian mereka dikerah dan diupah untuk menghadiri program-programnya.
Dengan itu, keaslian sokongan mereka atau atau sama ada kehadiran akan diterjemahkan dalam bentuk undi atau tidak, belum ada kepastiannya lagi.
Di Sabah pula, beliau dan Zahid Hamidi boleh dikata selang seminggu turun ke sana. Tidak pernah sekerap itu Sabah dikunjungi sebelum ini.
Apa petandanya?
Ia tidak lain memberi gambaran bahawa Sabah yang banyak menyumbang kerusi, selain Sarawak turut berada dalam bahaya. Ia juga bermakna, gempuran Shafie Apdal bersama Parti Warisan memang mendatangkan kesan yang nyata.
Perlantikan Hishammuddin, bersama kekerapan menjelajah ke seluruh negara, Najib kini mungkin sedang berkira-kira untuk menyelamatkan dirinya, walaupun ternampak tujuannya ialah untuk memastikan kemenangan UMNO dan BN dalam pilihanraya.
Jika dirasakan sokongan yang memadai tidak juga menjelma, Najib tidak mustahil akan meletakkan jawatan lebih awal iaitu sebelum pilihanraya dengan menamakan Hishammuddin sebagai penggantinya, sementara Zahid Hamidi kekal sebagai timbalan saja.
Kepercayaan untuk melakukan peralihan kuasa itu ialah untuk meletakkan rakyat lebih selesa membuat pertimbangan dengan hanya bersandarkan untuk mengundi BN berikutan perletakan jawatan Najib dengan sendirinya akan membuatkan isu seperti 1MDB dan Jho Low tersimpan di bawah karpet buat sementara waktu.
Berundur tetapi memberi ruang yang lebih selesa untuk UMNO dan BN menang pilihanraya adalah lebih baik berbanding terus berhempas-pulas, tetapi kecundang akhirnya.
Mengapa Hishammuddin dipilih untuk menggantikannya ialah kerana sepupunya itu lebih dipercayai untuk melindunginya selepas keputusan pilihanraya itu nanti berbanding Zahid Hamidi.
Sekiranya, keyakinan untuk menang itu masih ada, Najib lebih mungkin akan terus menghadapi pilihanraya akan datang, tetapi dalam masa yang sama beliau juga perlu bersedia jika keputusan buruk yang menimpanya.
Kemenangan tipis BN dalam PRU 14 atau jika keputusannya lebih buruk berbanding pilihanraya 2013, boleh saja membuatkan Najib diasak untuk melepaskan jawatannya dalam pemilihan UMNO yang bakal diadakan selepas pilihanraya itu nanti.
Oleh kerana sudah dua kali pilihanraya beliau menyebabkan BN mencapai keputusan yang buruk, Najib tentunya tidak mampu bertahan lagi untuk terus berada di kerusi Perdana Menteri. Beliau tiada pilihan selain akur dengan kehendak akar umbi UMNO yang mahukannya mengundurkan diri.
Namun, jika ketika itu beliau terpaksa mengalah dan mengundurkan diri, sekali lagi Hishammuddin sudah pun berada di kedudukan “standby” untuk menjadi penggantinya.
Sama ada beliau mengundurkan diri sebelum  atau selepas pilihanraya, kepercayaan Najib untuk melindungi beliau dan keluarganya tetap pada Hishammuddin, bukan Zahid Hamidi.
Itulah sebabnya tiba-tiba saja sepupunya itu diberikan kedudukan yang istimewa dalam kerajaan seolah-olah Najib tidak sabar-sabar mahu menunggu selepas PRU 14 untuk berbuat demikian.
(ShahbudinHusin 16/04/2017).

0

0

votes
Article Rating
Kongsikan artikel ini


MANA SATU BETUL NI?

Semalam Presiden Pas, Hadi Awang berkata, mana-mana parti yang bercita-cita mahu memerintah Malaysia perlu memilih sama ada bekerjasama dengan Pas atau pun UMNO.
Selain menyatakan Pas dan UMNO adalah kuasa politik Melayu yang utama, kenyataan Hadi itu juga bermaksud bahawa Pas dan UMNO adalah dua parti yang terkuat di negara ini.
Bagaimanapun, hari ini Naib Presiden Pas, Mohd Amar Nik Abdullah berkata, Najib Razak dan UMNO sebenarnya lebih takut kepada Bersatu.
Menurut beliau, Bersatu mempunyai potensi besar untuk merampas undi orang Melayu, maka ia menjadi risiko yang besar buat UMNO.
Jadi, siapa yang kuat sebenarnya?
Hadi kata UMNO dan Pas kuat, tetapi menurut Mohd Amar, yang ditakuti Najib ialah Bersatu.
Kenapa setelah Pas terlihat lebih cenderung bersama UMNO pun, masih juga Bersatu yang ditakuti oleh Najib?
Bukankah jika dua parti Melayu terbesar sudah bersatu hati, sepatutnya tiada siapa lagi yang Najib perlu takuti?
Menjadi persoalan juga mengapa Mohd Amar mengatakan Najib masih takut dengan Bersatu, tetapi tidak mengatakan takut dengan Pas?
Kiranya Pas tahu Najib takut kepada Bersatu, apakah Pas juga sebenarnya turut takut dengan ketiadaan Bersatu?
Adakah kenyataan Mohd Amar itu memberi gambaran Pas ingin berpatah balik daripada bersama UMNO yang sudah dirapatinya sejak sekian lama dan merupakan isyarat baru Pas ingin berbaik semula dengan Bersatu?
(ShahbudinHusin 17/04/2017)

0

0

votes
Article Rating
Kongsikan artikel ini


PEMIMPIN PAS BILA LAGI?

Selepas membuat akuan bersumpah berkaitan Nasharuddin Mat Isa yang didakwa menerima dana 1MDB daripada Najib Razak dan kemudian membuat laporan kepada SPRM berkaitan dengannya, Rafizi Ramli dengan pantas menyaman pula Raja Petra Kamaruddin atas dakwaan melakukan fitnah kepadanya.
Tindakan Rafizi terhadap penulis blog itu ialah untuk menafikan dakwaan bahawa beliau pernah menerima dana RM20 juta daripada seorang tauke Cina bernama John Soh atau Soh Chee Wen.
Meskipun menyedari Raja Petra adalah seorang yang muflis dan sekarang menjadi pelarian di luar negara, Rafizi menegaskan, tindakan yang diambilnya bukan bermotifkan wang, tetapi untuk kebenaran.
Sebelum itu, Rafizi turut membuat akuan bersumpah menafikan beliau pernah menerima wang daripada John Soh sebagaimana yang didakwa oleh Raja Petra.
Sebaik Rafizi membuat akuan bersumpah terhadap Nasharuddin dan kemudian timbul pula dakwaan terhadap dirinya, terdengar banyak sosek-sosek di belakang telinga yang mengatakan Naib Presiden PKR itu hanya berani melakukannya kepada orang lain, tetapi berdiam diri apabila terkena batang hidungnya sendiri.
Namun, dengan membuat akuan bersumpah penafian dan disusuli dengan mengambil tindakan undang-undang, Rafizi bukan saja dikira terpuji, malah lengkap dari segi keberanian untuk mempertahankan dirinya.
Hanya dalam tempoh dua tiga hari, beliau berjaya berbuat sesuatu yang cukup wajar untuk membersihkan maruah dirinya.
Tetapi, bagaimana dengan Pas dan pemimpin-pemimpinnya setelah sekian banyak dilemparkan dakwaan menerima wang?
Bila mahu menyaman Sarawak Report?
Bila mahu menyaman Husam Musa?
Bila mahu menyaman Rafizi?
Kalau Rafizi boleh melakukannya dalam tempoh yang singkat kerana yakin 100 peratus kebenaran bersamanya, kenapa Pas perlu mengambil masa yang begitu lama, di sebalik sudah berulangkali menyebut mahu mengambil tindakan saman terhadap mereka yang didakwa memfitnahnya?
Jika betul-betul yakin ianya fitnah, mengapa tidak disegerakan?
Dalam pada itu, jika pun tindakan saman sudah berbulan-bulan tidak juga menjadi kenyataan, mungkin bolehlah juga dinyanyikan kononnya perlu penelitian yang lebih mendalam, sekurang-kurangnya buatlah dahulu akuan bersumpah untuk menafikannya.
Tetapi, mengapa tidak berani juga?
Saman tak berani, akuan sumpah juga takut…apa yang berani dilakukan Pas dan pemimpin mereka untuk membersihkan nama, selain nafi, nafi dan nafi kosong semata-mata?
Hmmmmm…..
(ShahbudinHusin 17/04/2017).

0

0

votes
Article Rating
Kongsikan artikel ini


BAGAIMANA AGAKNYA JIKA NANYANG DAP YANG PUNYA?

Bersikap pemaaf dan sedia memaafkan memang tindakan terpuji dan itulah yang selalu diajar, ditanam dalam hati serta didendangkan ke telinga kita sejak kecil lagi.
Kemudian kita turut diberitahu, Tuhan pun amat pemaaf dan Nabi Muhammad SAW juga demikian sifat terpujinya.
Lalu, sebagai manusia dan sesama manusia, tidak ada kita sebab kita tidak boleh menjadi pemaaf dan memaafkan orang lain.
Dengan demikian, apabila Hadi Awang mengajak mengajak umat Islam memaafkan akhbar Nanyang Siang Pau kerana menyiarkan kartun monyet baru-baru ini, beliau setidak-tidaknya masih ada sifat terpuji yang diajar Tuhan dan Nabi.
Kenyataan Hadi adalah susulan Kementerian Dalam  Negeri sendiri memaafkan kesalahan akhbar yang menjadi milik MCA itu dan tidak mengambil apa-apa tindakan terhadapnya.
“Saya dengan ini mengajak umat Islam yang terguris dengan penerbitan karikatur berkenaan agar dapat bersama saya memaafkan pihak akhbar berkenaan, dengan harapan agar ianya tidak berulang lagi di masa depan.
“Semoga dengan tindakan memaafkan ini, kita sama-sama dapat terus komited menyuburkan keharmonian dan sifat saling faham memahami dalam masyarakat,” tegas Hadi lagi.
Alhamdulillah….
Cuma, dalam Hadi bersikap begitu pemaaf kepada Nanyang yang menjadi milik MCA, bagaimana agaknya jika akhbar tersebut merupakan milik DAP?
Adakah sikap pemaaf beliau masih sama juga?
Dalam masa yang sama, jika Hadi boleh memaafkan akhbar Nanyang yang mempersenda Akta 355 dengan menyiarkan kartun monyet, mengapa mereka yang seagama yang menjadi musuh politiknya digelar dengan pelbagai panggilan – daripada kafir, taghut, assabiyah, munafik, biawak, syaitan besar dan syaitan kecil, barua dan macam-macam lagi?
Kenapa beliau tidak bersikap pemaaf kepada mereka, sebaliknya suka melabel dengan panggilan-panggilan yang kasar serta meloyakan?
Mengapa dengan akhbar milik MCA saja Hadi begitu tebal sikap pemaafnya dan seolah-olah menampakkan begitu murni jiwa dan hatinya, tetapi tidak kepada pihak-pihak yang lain?
Bukankah jika dengan semua orang tanpa memilih bulu, Hadi bersikap pemaaf, sudi memaafkan serta tidak memanggil orang lain dengan panggilan yang kasar, Islam itu terlihat begitu indah dan dapat menyejukkan ruang-ruang kalbu?
(ShahbudinHusin 18/04/2017).

0

0

votes
Article Rating
Kongsikan artikel ini